url: =Bangkuanuam Suahna ~ Pau Kap Thang :: ZOMI DAILY\nposted on 11 August 2015 at 12:12 pm Lomkholna: Article, Innkuan\n1. Teek ahi Nu leh Pa bangzah thupi: Pianna Nu leh Pa bangzahin thupi hiam, cih nangaihsun ngei hiam…? Minam khempeuh in Nu leh Pa thupi seh hi. Milim-bia Budhist ten nithipi omsimin, khanghaamte leh a Nu a Pate paai (zahtak) pia uh hi. Israel minam, Arab minam, India minam zawdeuh ten zahtakna nakzat diak uh hi. Nu leh Pa zahtak piakna thu-ah Christiante sangin nakpi-in etteh huai zaw hi.\nBudhistte leh Muslim thu-umte in zingtungin biakna-tau nuai-ah ki-aapna bawl masa hi. Nu leh Pa zahtakna pia masa lo-in kuankhia lo uh hi. Nasepna leh khualgam pan hong tun ciangin, Nu leh Pa zahtakna pia or ho masa lo-in innsungah gamtang lo hi. Dingtangsa-in nawk ngeilo hi. Nu leh Pa sawk masak lohin ankuang sawk lo hi.\nGen.Ne Win akhanlai-in kikihta lua hi. Mikhat tungah lungkimlo aa a paukhak leh tuapa laulua-in kisihbawl vot hi. Amaa ankuangluite pen Colonel sangin neuzawte hilo hi. Zingsang khat anne-in a omlaitakin ” Mon ywa vue-oo-chaung lim mate,” acihkhak pak pen nai-2 sungin a kiang kitun pah hi, ci uh hi. Tua zahta aa mite zahtak kumpi khat in, a Pa zahtak mahmah, ci uh hi. Gen.Ne Win tenis saat aa omlaitak , Colonel khat in, ” Bochoke, napan hong sam,” acihleh tennis saatna ciang paai-in khuliangin taipah hi. Generalpa pen a deih tamlo hi. Gambup mipite samsiatna thuak makai khat ahi hi. Ahih hangin khansau hi. Cidam hi. Kuaman suamlum zolo hi.\nEi Zomite in Nu leh Pa tungah zahtak piakna bangzah i thupiseh hiam? Zahtak cih pen itna ahi hi. A itlote in zahtak pia ngeilo hi. Simmawhin zothawh uh hi. Nidangin Mote in Teek hon kici aa, tun ahihleh Teekte in Mo hon kici hi. Teekte Mo honna bangkua pen bangkua-nuam hilo hi. Khuahun sia cihna hi. Leitung kilumlet cihna hi.\nTeek pawlkhat pen hehpihhuai mahmah hi. Khanglaite gualnopna sung zong pawm ngamlo hi. Ging takin nuihpih ngamlo hi. An kamlim takin hai ngamlo a, tang takin zong pai ngamlo hi. Sawipai denden uh hi. Pastor kum-25 kasepsungin tua bang teek leh khangte omdan katuak kha zel hi. Thal bang aa suan tate pen galsehuai pen suak khong hi. A neulai-in pak bangin kitawi a, zi leh ta hong neih uh ciangin thanglingkung suak khong hi.\nChristiante upnathu tawh nungta hileh milimbiate sangin tampitak etlawmin nuntak-kha kaai zaw ding uh hi. Tuhun ei Christiante in thuhoih tampi i gen aa, gamtat tawh ih zom kei hi. Singlamteh munkhempeuhah i phut aa, singlamteh hoihna pen nuntakna tawh kilaklo hi.\nNu leh Pa zahtak piakna lian pen:\nNu leh Pa zahtak piakdan tampi om hi. Zahtak piakna khempeuh Pasian mai-ah pahtakhuai siksek hi. A thupi pen Khoiding leh Vakding ahi hi. Nu leh Pa sungaa piang tate khempeuh tua naseptawh peng omlo hi. Nu leh Pa vak ngaploh manin taisanin inntuan tampi om hi. Koikoi om taleh tua van tawh kipeng tate khatbeek omlo hi.\nPawlkhat ten hawlkhia uh hi. Amau nupa pen a Nu leh a Pa lamsa innsungah om keihkaih zawsop hi. Nu leh Pa tawh na om ciangin thupha tawh om, nahi hi. Na kikhen ciangin thupha tawh kikhen nahi hi.\nPasian kamciam pen leitung minam khempeuh tungah kipia hi. A kaang a vom kuamah deidan omlo hi. Bangbang bia taseleh a khoi a vaakte khempeuh in THUCIAMNA TAWH KIPAWL PASIAN THUPHA sang ding hi. Nu leh Pa zahtak piakna thu ah Christiante sangin milim biate khauhpai zaw ahihman, Pasian thupha a kilawm a kituakzah sang uh hi.\nNu leh Pa pen Pasian zomah muhtheih pasianno khat ahi hi. Pa pen innkuan sungah Siampipa leh kumpipa hi. Nu pen kumpinu leh Hehnemnu ahi hi. Tanu tapate leh Mote in teekte pen Nu leh Pa bang bekin ngaihsun lo-in, Tonu leh Topa bangin zahtak ding hi.\nInnkuan pabel in Nu leh Pa a zahtakna pen, a zi leh a tate tungah kampau awging ahi a, gamtatna tawh ahizongin , lak tawntung ding hi. A tate tungah a Pii leh a Puu hoihna sutpih tawntung ding hi. A sih khit ciangin sialpi sialtal go a, mualsuang phut a, ih pahtawi sangin a nuntak sung tuivot haikhat ih piak pen manpha zaw hi.\nZahtak piakdan theihhuai pawlkhat:\nNu leh Pa pen Pasian zomah pasianno khat ahih phawk in.\nNa Pa pen siampipa leh kumpipa ahih phawk in.\nNa NU pen kumpinu leh Hehnemnu ahih phawk in.\nNagei-ah hong pai ciangin dinginla natutna awn in. Amau tutna suankhia ngei kei in.\nNa Pa in thu hong gen ciangin mannailo-in dawng kei in. Agennop thu pen bang cih natheihloh ding lauhuai hi. Bang hang hiam cihleh khanghamte in Khatawh kopin thugen thei hi.\nAnkuang na uumkhop uh ciangin amau sawk masa lo-in sawk pualpual kei in. Teek zahtakte in amau omloh-hun nangawnin suakkhia masa lo-in nelo uh hi.\nKhangthak-hun hi cin teek ompipi-in salung sakal aakgilzial cihkhawng ne muaimuai se ken. Taangtawng aa kipan khanghamte zahtakna aa kizang PUPA NGEI-NA ahihman a mit dong ding uh hi.\nNa zi leh natate muhna-ah teekte thusimlohna langsak kei in. Pii leh Pu zahtak di ahih musak theisak in. A sisan sungah guan inla pantah in.\nNatate amau taphmin tawh ko kei in, zumlawh ding aa mudah kha ding hi.\nMihonte mai-ah nateekte thanemna ciamnuih gualnopna-in zang kei in.\nTeekte suankhiain amaulamsa innsungah teng kei in. Nasuan nakhate in zong nang tungah hong bawlkik kha ding hi.\nPianna na NU na Pa lungdamleh a kamsung panin thupha tampi pusuak thei hi. Khasia leh zong samsiatna pusuak thei zel hi. Tua pen VANTUNG PAN AA KIPIA THUNEIHNA ahi hi.\nGalkap khat in gamsungah satampi man hi. A Nu a Pa omlo ahihman salung sakal ne ngamlo hi. Hangkeu-in koih hi. Kumguk a cin ciangin ciah aa inn tunpih hi. A Pa in a ta itna leh zahtakna amuh ciangin, lungdam a, sialtal gol mahmah khattawh ai hi. Sakhi pum-30 sangin sialtal golzaw lai ding hi. Nu leh Pa hong itna tehpih ding omlo hi.\n“Tate aw Pasian deihna tawh kituakin, Nu leh Pa thu namang un. Nu leh Pa thumanna in Pasian deihna ahi hi. “Zahtakna tawh na Nu na Pa khoi in. Nang in natenna gamsungah nuamsa-in nakhan sauna dingin, thuciam ahi khapna tawh kipawl thukhamte lakah thupi pen hi. Ephet 6:14\n2. Innluahza leh Ngimna:\nInluah ngeina pen laisiangtho sungah ngeina-kipin kikoih hi. Pasian tua van a suatmite tungah innsung leh bangkuasung vaanding thamlo-in biakna tawh kisai siampi nasep zong pia pah hi. Pasian sehna bangin innluah vangik a puakleh, puakzawhna ding thupha zong pia hi. Tua vangik pua nuamlote pen Pasian langpangin sehpah mawk hi.\nZomite ngeina sungah a tamzaw in ta-upa inn kiluahsak hi. Naupen a luahsak zong om aa, muibunlo ahihmanin a khel tamzaw hi. Innluahte in go leh gamh tom ding bek hilo a, nuteek pateek khoi dingleh pianpih sanggamte kepding vangik lianpi kisuan hi.\nUu-zawte inn kiluahsak banah tua innluah-van puazo uu-zawte pen zahtakna leh pahtawina kipia hi. Tua ahih ciangin uu-awte nakpi-in THUKHUAL kul hi. thukhual zolote in tua vangik pua zo lo pah mawk hi. Tua ahih ciangin lungsimhoih nei aa, thukhual theite pen UU-ZAW LUNGSIM kici hi. A Nu leh a Pa tungah kamngeih kamkhum zat kul hi. Sanggamte huaitheihna lungsimpha neih kul hi. Pianpih sanggam, a Nu a Pa leh a zi kikalah a tawntungin kilemna-mang sep kul hi. Thukhenmang bangin a omleh uuzaw seem zo lo hi. Kilemna-mang a sep ciang bekin uuzaw cingzo pan hi.\nZomite in Innluah ngeina hoih mahmah kinei hi. Amau khun ngeina bangin uuzawte leh nauzawte in, amau panmun ciatah kokim takin gamta le uh, bangkua nopci aa, innluahpa pen kumpino khat tawh kibang hi. Lungsim picing uuzaw bangkua sungah sanggam uu leh nau leengla kiphathuak den hi. Zu leh sa tawh kidiah aa inntual meikhu tawlnga lo hi. Jerusalem biakna-tau tawh kibang a, samui tawlnga lo hi. Uu-zaw lungsim nei kumpi pen kumpi hoih ahi hi. Bangkua hoih leh, khuasung hoih hi. Khuasung hoihleh gambupi hoih hi.\n(a) Damtui kulthuk limngan zuan aa singcipaal phialvan bawm e..\n(b) Lunmang hawmsiam zatan bawm aa, ciin hawmsiam tuai in bawm e.\nUu-zaw puak vante:\nA Nu leh a Pa vaak ding hi.\nSanggam pasalte zii leisak ding hi.\nSanggam pasalte inntuan ding hi.\nSanggam numeite mokhak ding hi. Mo sa gawh dinghi.\nKolbulh khauhen leh dongtanna munah dinpih ding hi.\nSanggam amutha tawh ding zolote domin keem ding hi.\nMo man ne ding hi.\nInnmong a omleh gam tom ding hi.\nBangkuasung anneek tuidawn tasamlo dingin panpih ding hi.\nInnma-loma tasam saklo ding uh hi.\nSumnu sumpa a muh khempeuh uh a uu kiang tun ding hi.\nA uu inn tawh a kikhenkhiat matengin sila-hoihte bangin bangkuapi hung ding uhhi.\nUu-zawpa kidop ding thu pawlkhat:\nNazi muhin innkuanpihte thuhilh ken. Na itna nazi musak tawntung in.\nNazi hong muapsim thu tawh na innkuanpihte nawt pahpah ken.\nNasanggamte tawh na omkhopzah sangaa tamzaw nasungte kiangah tualbial kei in.\nNa Nu na Pa leh nasanggamte lungkimna ding nadeihmanin, amau mai-ah nazi thuhilh ken. Hong zothawh sak kha ding hi.\nNa Nu na Pa leh nasanggamte huzaaptawh nazi ciahin sawl ngei kei in.\nInnkuanpihte leh nazi kikalah thukhenmang seem kenla kilemnamang seem zaw in.\nNaupangte atapmintawh ko kei in. Teek simmawhna leh Nu leh Pa zahtaklohna ahihman hoihlo hi. Na tate in a Pii leh aPuu thusimlohna in nei ding hi.\nNu leh Pa zawngkhalna leh thanemna hangin neu et kei in. Amau laihding omlo ding hi.\nKhangham zahtakna zangkhai ngaihsut kei in. Tua bangin natate namai-ah gamta leh nalungsim na ding hi. Na tate hong bawldan ding na uut bangin, Nu leh Pa tungah bawl masa in.\nNa zi leh na tate muhna-ah Nu leh Pa tutna suankhia kei in. Tutphah tungah natut laitakin na Nu ahihkeh na Pa tutna neilo-in a omleh awn in. Pasian leh vantung mite lungdam ding uh hi.\nBangkuasung tawh kisai vaithupite-ah Nu leh Pa leh nasanggammuante theihlohin nazi bektawh thusim tuamneih kei in.\nHihthute kidawmzo leeng uu-zaw van puazolo cih omlo ding hi. Thusia bei ngeilo ahihtei hangin, innkuan kibalkek ciangdong tunglo ding hi. Tua vangik pua nuamlote in luahdingte zong lunggulh kei hen. Uuzaw lungsim nei aa thukhualte bangkua nopci aa,mikhempeuh in zahtak hi. Vantunggam maleep ahi hi.\n3. Teekte in Teekhihna Zangkhial thei:\nBangkua kisiatna pen Mo bek khiatkhit ding hilo hi. Teekte kisapna zong tam hi. Teekte khang leh a tate khang pen nakpi-in kilamdang khin kha ding hi. A khangkhangin nuntakpaizia kikhel toto hi. Amauhun tawh kibanglo ahihman Teekte phun bek thamlo-in, kiim leh pamah Mo gensiat kipan kha ding hi. A tapa Zilel min hong puasak ding hi.\n“Anneek ciangin numei in tutphah kailo ding, zasan kuan kailo ding, keuneu zanglo ding” cih ngeina pen kanun laplai hi. Tuhun khangnote in tutphah leh sabuai tawh sikkeuka zangin anne uh hi. Mehlim bawlsiam kipakta hi. Nidanglaithu tuk thapai mawk leng Mo hoihna omngei khong ding hiam? Innkuansung nuntak pen thongkia tawh kibang ding hi.\nKhangluimi zawdeuhte in kitengcil khawng lupna tung kiho deihlo uh hi. Tuhun ciangin kitenkhit phetin Honeymoon ci-in hun-awng kha khat bang zang uh hi. Tua hunsung teng pen pasal leh numei ahihlam kitelna hun nuampen hi. Nupa kikholhna hun tam theithei kideih hi. Zi leh pasal kikalah a dong a khak om theilo ding hi. Biakinnsung, pawisung leh pulpit tung nangawnah nupakopin khut kilensa in naseem uh hi.\nTua ahih ciangin Teekte in leitung kiheizia zui-in Mote theihsiam ding kisam hi.\nSanggamte helhawtna pan:\nSanggam haute leh nukul omnate-ah Mo pen guallel thei hi. Teekte’n Mo pen midangmuh zaw ahihman a tate tawh kopin langbawl thei hi. Tuamun pen Teekte khualhna-mun ahi hi.\nIh Mote in ama Nu ama Pa nusia-in ei hong beel kimlai valangbawl leng, aman kua beel nawn mawk ding hiam? Teek leh a sanggam teng in a uupa zilel tangsak mawkleh amah kua tawh kop ding hiam? Amau kingaihna a khonakleh thukim aa taikhiat ding longal lampidang omlo hi.\nEi bangkua sung aa hong lut midang khat in, ” kanu kapa kiangtawh kilamdang kei ” acih theihna dingin, pattah kisam hi. Kapa pen a khangual lakah migi-in kigen ngeilo hi. Ahih hangin a Mote khatbeek tawh buai ngeilo hi. Mo gensiatna kammal khat zong tehkhia ngeilo hi. Tua thute kangaihsut ciangin kapa pen mipil mahmah ahih kaphawk hi.\nKaten zawh uh sawtlo-in kalawmnu in nau hong haih hi. An kici nezolo hi. Kapa’n ” na uu neek ding zonsak sin vua” ci zelzel hi. Kapa lung hihmawh pen kalawmnu lungdamin tunidong genlai hi. Teekte in Mo itna lahhun zong lahzel kul hi. A Mo ii nualam pen amakpa sangin a Teekte in itpihleh nopci zaw hi.\nEi bangkua sung hong lut Mote pen nuntak hunsung kithuahpih ding i Tanu ahi hi. Teekte sung aa piang numeite pen midangte aading hizaw hi. Numei khua leh sakhi khua kici hi. Tanumeite leh Teekte kop aa Mo a zawhthawh pen khialna lian mahmah ahi hi. Singkung hoih khat tuisa buahtawh kibang hi.\nSanggam haute pen innteng- hau sila- hau tawh kibang aa, uupipa pen hausapi tawh kibang hi. Bangkua khindai lo a, tanu tapa tawh gamlum tawntung ding hi. Bangkua buai a tamzaw pen sanggamte suktuahsa vive ahi hi. Numei pilte ina nualam sai se lo hi. Dai khilkhial aa omna in KHAM tawh kibang hi.\n4. Nupa ihihman paudan tatdan:\nNupa kici Pasal leh Zi in Jesu leh Pasian Pawlpi limciing hi. Tua ahih ciangin Pasal in gumpa leh honpa bangin a Zi khoi ding aa puahto-in keem ding hi. A Zi in zong poina leh hemna neilo biakpiakna bangin a pumpi aap ding hi. Lungkimni leh lungkimlohni kilamdang sak lo ding hi. Hong henkhawm ki-itna khau hoihpen in PASAL LEH NUMEI HIHNA ZATSIAMNA hi. Tua pen amaa munah nazat siamleh kilungsimneihna tampi sumaimang zel ding hi. Numei pawlkhatte in tua tawh a pasal deek thei mawk uh hi. Khialhna lian mahmah palsat ahi hi.\nJesu in itna leh thumanna tawh Pawlpi a kep bangin, Pasal in a Zi keemin zuun ding hi. A lumleh lumkhawm ding aa avotleh votkhawm ding hi. Zawlhel hunlai kihona kamkhum nonote khiam tuanlo ding hi. Pasal in Zi thuhilhna dingin thatang leh khuttum zang kei hen. Pasian piak letsong ahihlam phawk den hen. Pasian mai-ah lungdam ko -in pahtawi zaw hen. Khutlum ngak sangin Khasiangtho kingaleh buaina thengbaih zaw hi.\nNumei gilote in a pasal tusaisai hi. Tua bang numeite in velh thuakbai diak hi. Na pasal maisuah tel masa in. Aheh laitakin thu tampi dong lua ken, zong galet guaiguai se ken. Hehkawmsa-in hong phinnate kamsia tawh thuk kei in. Na gennop a omleh a hehkap ciangin damtakin pulak in. Na pasal sangaa kiciatzaw nasakte khat peuhtawh tehkakin ko kei in. Zawlluite siamna hoihna hauhna kisaktheihpihin sutsut se kei in. Mei-am nagim buah bang ding hi. Ki-itna tha hong pialo taangthu-lui khempeuh suahkhia nawn kei in.\nBangkua sung pawlpisung omkhopna khat pepeuhah na Pasal in thugenna aneihleh ama gennop khin nailo-in huh ahihkeh khaktan se ken. Na pasal phatphat se kei in. Zong gensia tuan ken. Midangte muhna-ah zawng mahmahin hehpihhuai phial taleng , nupa kilungtuakin ki-it peuh leng, ei aa-in leitung a nuam hilel hi. Khat leh khat ki-itna kilah ding hanciam kul hi.\nKaneulai-in aksa hulhuan kabawl uh hi. Ankuang kiimah katutkim khit uh ciangin, kapa’n a lu, a leiphiat(akkhe) a awmguh, a ciltang leh a tuibom teng khawng hong hawmsak hi. Tua zawh ciangin ka Nu leh ka Pa in asin leh agilzial hawm uh hi. Ka Nu in ka Pa kiangah, “kei hong pia se ken, nangman ne lel in,” cin paihkik hi. “Kua sungah khipi tangin gahtuan ding hiam, akibangin ne ni,” ci’n ka Pa’n paikik leuleu hi. Tua bangaa ki-it selua a kikhiatkhiat pen, kasanggam pa’n aduhlo sa-in, “no duhlo nahih uleh ken duh ing e,” ci’n hong la ngiau khong hi. Tua ciangin ka Nu leh ka Pa hong ki-enin an nemawh liangin kanui uh hi. Innkuan ankuang umkhop tua ni mah nuam kasapen hi. Innkuannuam icih pen zawnna leh hauhna hang hilo hi. KI-ITNA hang hizaw hi.\nA galva pan aa Kham bang aa i muh pen a kiangah ih om ciangin dalpeek bang bek hithei hi. Bangmahlo aa i muh pawlkhat pen kician mahmah thei zel hi. Daalpeek zong zattheih vanmanpha namkimin kiseek thei hi. A neipa khuttawh kisai zaw hi. Thupha sang bangkua icih pen mipil mithahaat hikhin lo hi. Pasian ompih bangkua pen Ngun leh Kham sangin kicingzaw hi. Topa Jesu in, ” note sungah vantunggam om ” acihpen Pasian Khasiangtho tenna bangkua ahi hi.\n5. Monu Nuntakna Masuan thak:\nKitenna pen Zomite in Mopawi ci hi. Cope Topa in Zipi-pawi ci’n hong teisak hi. Mopawi pen leitung minam khempeuh aadingin pawi nuampen hiding hi. Nuntakna nih pumkhat suahsakna pawi ahi hi. Bangkuathak sung lutna leh bangkua -nu bangkua-pa suahna ahi hi. Amau aadingin leitungthak kipan hi. Muhnathak theihnathak tawh kalsuan kul hi.\nTopa Jesu in Mopawi pen Christ leh Pawlpi kizopna tawh na genteh hi. Topa Jesu in Pa nusia aa, Pawlpi aadingin a nuntakna hongpia hi. Laisiangtho sungah ” pasal in a Nu leh a Pa nusia-in,” acih tawntung pen kitenna in Jesu leh Pawlpi kizopdan limciinglua ahihman hi. Ei ngeina tawh kilehbulh ahih ciangin telhak kisa hi. Israel te zong Zipiinamte mah hi. Pasal pen in Jesu Honpa limciing aa, numei in Pawlpi limciing hi.\nEden huanah Adam leh Ave kitenna pen abul-abaalin hong kigenloh hangin, Pasian in Jesu tungtawn aa hong tatkhiatna leh hong tenpihna limciing khol ahi hi.\nTua ahih ciangin hih Mopawi pen zangkhai zat ngam ding hilo hi. Satonna omlo, paubanna omlo limci takleh siangtho takin bawl ding hi. Kiphatsakna hauh leh let tungnun kidemna leh gualnopna bang lel aa bawl ding hilo hi. Muhtheihloh vantungmite in zong hong zoo ding uh hi. Nungak siangtho leh tangval siangtho kiteng hih ding thupi hi.\nMipipa leh Mote bangkua nopsakna pen a kitenni-in kipanpah hi. Gentheihna kamsiatnate zong tua ni mahin kipan hi. Setkan, minute, a nai, a ni-in huntawh kisotto pah ditdit hi. Tua hunpaipaite in amau nupa pen tuihual bangin paipih hi.\nGunkuanghawhna haat keileh tuihual inkhuplet ding hi. Tua gunkuanghawhna pen Jesu khutah aapzo leh bangkua pen lungmuan ombek ding hi. Topa Jesu hong paikikna leh misiangthote kaikhopna pen mopipawi tawh genteh hi. Ei pen Mo hihdingleh sepding aa kilawm nasep khempeuh seemin nasia tak aa pan kul hi.\nMo ihihman paihkhiat dingleh kipuahphatna:\nEi Zomite ngeina sungah numei in behkip neilo hi.A lutna bangkua ii behmin bangbang ama beh ama nam hipah lel hi. Tua ahih ciangin ” Numei khua leh sakhi khua ” kici hi. Piangthak mikhat in paihkhiat ding ngeinalui aneihmah bangin , bangkuathak sungah kipumpiak kul hi.\nTua ahih ciangin pasal behmin pua-in, ” i beh, ei beh” cih kul hi. A pasal Nu leh Pa pen, Nu, Pa mah cih kulpah hi. Alutna bangkua ngeina khempeuh kisinin theihkimloh phamawh hi. Tua bangkua san thupha leh nopsakna khempeuh zong neihpih pah lel hi. A Nu leh a Pa in, manh la ahizongin, Jesu mintawh thukimin piakhia ahizongin ngeina tawh kipawl thukimna hang ahizongin pasal aadingin innkuan panin lakhia khinzo hi. Tua ahih ciangin a nualam sai theilo ding hi. A nualam hauhna leh nopsakna masuanin kisaktheih pihlo ding hi. Amanawhlam leh a nualam tawikhai-in pau theilo ding hi. Amanawhte bangkua nopci aa a picinna dingin a nuntakna kibuppiak ding hi.\nTeek leh ama kikalah ahal-adal om theilo ding hi. Palaai dingin a pasal zanglo ding hi. A Teekte leh a sanggamte thuhilh dingin a pasal tawsawn lo ding hi. Huh dingleh panpih dingin kiging tawntung ding hi. Amau nupa leh Teekte leh sanggamte kikaalah ” no leh ko” cih kammal gingsak ngeilo ding hi. A pasal kiangah na Nu, na Pa, na sanggamte cih kammal ahi, a kikaalah kidalna kawm khung lo ding hi. Ama lutna bangkua thanemna leh zawngkhalnate a nualam tunlo ding aa, a pualamah thehkhia lo ding hi. Innkuan sungah amah pen meivak bangin tangkiukiau tawntung ding hi. Innkuanpihte suihkhak puktheihna ahi khuamial bangin omlo ding hi.\nTuhun pen lokhawh bektawh nuntak hunlai bang hilo hi. Nupate in anihtuakin sum zong theih ahihmanin, numeite’n zong a Nu a Pa huhnuam uh hi. Nupa thukimna a omleh poilo napi-in, thukimna a omkeileh, ei Zongeina tawh kipii kileite aadingin, piang taktak lo zel hi. Nu leh Pa vakding pen Zongeina in amaumun ciatah nakoih dimdiam ahihmanin Zongeina taisanvet ihihkeileh numei in amathu tawh hihluat zong hoihlo genthamlo-in amau innkuan ki-itna leh lungnopna pen Pasian sehna bangin ngahzolo ding uh hi.\nZongeina sungah ih Pu ih Pate in, sunghlam leh numeilam zong nakoihkhong tuanlo hi. Nopna dahna hunin tanu mokhakte thatang , zubeel, ankuang , nakpi-in kizang hi. Pute tukzukholh cin taangzu khumpen kikhol hi. Lokhote kipahtawina hi tungkan omlo hi. Ei sumzongte in Birth-day present, mothers-day, fathers-day cih khawngtawh numei Nu leh Pa kihuh thei hi. Nu leh Pa vaknuam aa numei hong kitom takciangin Zongeina paiziatawh kilehbulh lua ahih ciangin thunamtui hilo hi.\nNgeina sukha selo aa septheihna lampi zong leng hoih zaw hi. Na pasal dem kei in. Kipumkhatna ding hanciam in. Nupa kilungtuak in khuata zo kici hi.\n6. Innkuansung tate pattahna:\nKhangnote pen hongpai ding hunah minam makaidingte vive hi. Amaute thuhilhna leh pattahna hoihpenmun in, laisinna saang, biakinn leh innkuansung ahi hi. tua sang-3 te lakah innkuan kipattahna muibun pen hi. Leitungah langlutsia thupipen Nu leh Pate ahi uh hi. Amau sungaa piang tanu-tapate pen pattah dingaa Pasian-piak ahi hi. Laisiangtho sungah, “tate thuhilhna ciang, koihkhong kei in” cingiat hi.Tua pen, saatsaat ding, cihna hilo hi. Thuhilh tawlngalo ding cihna hizaw hi\nBang hunin hilh kipan ding:\nNaupangte pattah hun ding pen Kamsangte tung tawnin Pasian in hong hilhna-ah , a Nu sungpan kipan ding, ci ngiau khong hi. Naupaai aa kipan a Nu in khamtheih leenggah zuu tang ding hi. Khamtheih cih ciangin tua hunin zuu longal a dang tamlo hi. Tuhunin beng, kanzaa, zanah, tuibuuk aa kipan pumpi susia thei tam mah mah hi. Paul in, “an khamluatna zong mawhna hi” ci hi. Nu leh Pate kizenlohna leh pattah siamlohna hangin naupang thaulua gamtang theilo,mihing dangte lakah ta zolo, neulim aa zunkhum natna, sikhang natna, vei tammahmah hi. Tua pen ankham luatna hang ahi hi.\nLamdulh aa si cihte pen cinasa aa suak hipah hi. A Nu kamsungaa tum khempeuh tawh a thazang, simal samal, khua, sin leh lungtang kilam ahihman, hemna poina khempeuh pen a Nu kamsung a lut ante hang ahi hi. Nupa sisan kituaklote zong tate deih banglo thei hi. Tua ahih ciangin tate pattahna pen Nu gilsungpan kipan ding hi.\nNaungeek hi cin daingaihsut kei in:\nNaungeek a suah aa kipan pumpi kimtawh pusuak ahi hi. Za thei, duh thei, phawk thei, ngen thei dingin thazang kim nei hi. Suakkhin phetin nawi kitah aa, dawn ding lamtak thei-in dawnpah khiitkhiit hi. Deih a neih ciangin a khut a khe kisatin kahna tawh hong ngen hi. A ngah mateng tawplo hi. A zunkawt nuamsa lo-in kapsa mah-in hong ko hi. Adeih a ngah ciangin ihmu bangin naak liplipin dai pah hi. Napau khempeuh za hi. Kamkhau leh kamzol khentel thei hi. Tua ahih ciangin a ngeektung aa kipan kamkhum takin pattah ding kisam hi. Hamsia, pausia, phuisam tomlawhna kammalte a bilah lut ngei keileh hoih ding hi. A zakthu khempeuh awlakna in naman pah aa, mangngilh ngeilo hi.\nNaupangte ki-etna ding limlang hoihpen, a Nu a Pa ngeina leh gamtat luheek ahi hi. Amuh a zaak khempeuh ngeina-in hong khanpih ding uh hi. Pauthei keitah cin ageinai leh amuhna-ah a khelkhelin nupa kinohna bawl ding hilo hi. Taanglai Ih Pu ih Pate thucinte pen Pasianthu tawh kikalvalh lua omlo hi. Pasian bang hiam cih a theihlohman bek ahi hi. Lawkite zong dawibiakna simloh amau thuhilhnate khansuah pihleh mihoih suahna cing mahmah hi. Gamtathoih khempeuh kibang kim lel hi.\nKhangmasate pen na khempeuhah kidopsiam mahmah uh hi. Inndei kineizo tuanlo ahihman, nupa kinohna ding tawm mahmah hi. Naupangte ihmutkhit kingaak hi. Meivak omlo khuamialpi sung nangawnah kidawmlua kisa-in puan kikhuhsa-in kinolai zen uh hi. Bang hang hiam cihleh tua bang thute hangin a Nu a Pa enthwl thei uh hi. Nu leh Pa zahtakna thakiamsak hi.\nPalam leh Nulam cih omlo:\nEi Zomite in pianna gui zui-in tanu-tapa min kivawh hi. Khangsimna-in kinei hi. Tapa uu-pen pasallam a Pu kitamh sak hi. Numei uu-pen pasallam aPii kitam sak hi. Tapa nihna pen numeilam a Pu kipia aa numei ahihleh a Pi kipia hi. Tanu-tapa haute in pianpih sanggam a tungpan pansukin pasallam leh numeilam hawmsak hi.\nPawlkhatte in amaulam ciat paksak a, zong pumgupin khennih kisuah thei hi. Pasallam leh numeilam minvawh pen khangsimna leh aitamna hizaw aa kideidanna hilo hi.\nEurope mite pen minpi tawh kiho uh hi. Ei Zomite in minpi tawh kiho pen simmawhna leh neubawlna in kiseh hi. Tua ahih ciangin minno khatciat kinei sak hi. Tua minno tawh a kihopih keileh bang thu hiam, cin kipatau pah hi. Tate zakin nupa kihona pen minpi tawh ki-otsan lala ding hilo hi.\nKei pen ka Nu leh ka Pa in ” Thangneu” hong ci hi. Kasanggamte in katapmin tawh, “Song Cin Thang” hong ci se uh hi. Kum-4 kaphak laitakin kalawmpa khat in, ” Lawm namin bang” cin hong dong hi. Ken ” Song Cin Thang” kacikikleh, kanu’n ” bang e, cikik sin ” hong cih ciangin a khial hining cin, ” Thangneu” kaci leuleu hi. Hong kigen keileh Song Cin Thang aa kingaihsun kahimai hi. Eimin tang tap-pi tap-pute zong zahtak ding kilawm hi. Ei luang hong phaamding zah aa kinaite bek min kitangsak ahi hi. Innkuan sungah nulam, palam guptuam paituam omsak lo ding hi.\nNu leh Pate in khatleh khat ki-itna kizahtakna tate muhsak den ding kisam hi. A minno tawh limci takin kihopih ding hi. Sanggam itna vengleh pam tungah thumanna , khua leh tui khualna pen neutungin pantah ding uh hi. Neutung aa hong kihilhthu kimangngilh ngeilo hi. Ka Pa hong thuhilh pawlkhat, ” Vengte maiguidawng in gawlkanin lampi-ah hong zamleh siik ken, amau huangsung lamah heikik sak in. Amau huangsunglamah tem, tu, van khat peupeuh namuhleh tawm ken, zongkikin mu lel ding hi.’ Gan in huan-an a neekleh hawlsak in.” cin hong hilh hi. Tua pen tudongin kangeina suak lel hi. Gam leh minam tungaa cihtakna pen innkuansung pan kipan hi.\nHun-maanna leh Hun-zatsiamna:\nPasian in mi khempeuh tungah nai-24 hong piakim hi. Tua hun a zeeksiamte pen mipil, mithupi, mihau leh minuamsa suak kim hi. Zawnna leh ngauna icih pen hong kipia hun neihsun zatsiamlohna hang ahi hi. Khangluite in nai neilo hi. Aakkhuan zui-in naseem uh hi. Zingsol nitaksol enin hun ciamteh uh hi. Ei khangah naitawh na ih seem hi.\nNaungeekte in hunmaan bangci theih ding uh hiam.. Hun zeeksiamna bangci hilh ding ihi hiam? Ngaihsutin kineilo ahihman bek hi. Naungeekte pen pattahna a ol pen ahi hi. Zingnawi piakhun, sunnawi piakhun, nitak nawipiakhun mantakin pia hileng, tua hun a tun ciangin anduhin hong kappah ding hi. Ihmut hun zong tuamah bang ahi hi. Zingsang thawhhun zong mantakin phong lecin, agol dongin zongsang pah ding hi.\nSangkah theihhun hong tun ciangin thawhhun, anneek hun, sangpai hun kisek sak in. Sangkhak ciangin nasepna munah kikholhpih in. Kimawl hun leh nitak ihmut hun guangin zingsang thobaih sak in. Kaneu lai-in ka nu’n, ” Tho un, tho un, the in hong khuannelh leh na ma u suangzo ding hi uteh” hong ci thei hi. Naupangte pen kum-10 a phakma-in muamzo leng, hoih hi. Kum-10 ma hunsungin nazawhleh savun nuaisa tawh kibang aa,a let ciangin nasiatakin haksa lo hi.\nMikangte Kawlgam hong zinngei khat pan, ” Kawlgamah naseem omlo, niangtuisai- ah nai-3 bang tu uh, nasep neilo tutsa aa kiho tamzaw, bangci nuntak ahi tam>” cin lamdang sa mahmah hi. Hun a tamzaw a mawkna-in lalthang sak hi. A manphatna kitheilo hi. Kalawmpa Bryan in, ” Mr Thang, Day (time) is money” hongci tawntung hi. Tua ahih ciangin hong pianglai ding naupangte HUNMAANNA LEH HUNZATSIAMNA nasiatekin hilh leeng Zogam nosuah zo pan ding hi.\nPilna in Ngun leh Kham sangin manpha zaw aa, tua ahih ciangin zong inla, mu inla,nakha mansuah ken. Ahihtheih laiteng tate deidan lo-in pilna sang kahsak ding thupi hi. Ei Zomi Nu leh Pate in numei pen kineuseh kha ahihmanin , tua in Zominam buppi khantohna hong zekai sak hi.\nNauluai a vei khut in leitung uk hi. Hih in numeite panmun thupi mahmah ahih hong theisak hi. Naupangte pen a Nu nawitui leh anglum tawh khangkhia ahih ciangin a Nu huzaap tam ngahzaw hi. Pilnanei Nu a neite in pilna tam ngah a, pilna neilo Nu tate in pilna tawm ngah pah hi. Minambup leh gambup khantoh ding ideihleh pasal sangin numeite pilna guathuai zaw hi. Bang hang hiam cihleh mailam minamleh gammakai ding naupangte pen Nu anglum leh ama huzaaptawh a khangkhia vive ngentang ahi hi.\nEi a khangto nailo gamte-ah naucing siate pen laitan tawm teng kizang hi. US Childcare naseem siate pen Phd Prophessor khawng vive kizang hi. Ei gamah pilna niamteng peuh kizang zaw hi. Tua bang naupang kepna sang zong kinei zolo hi. A Nu pattahsa bek hizaw hi. Naupangte in pilna leh huzaaphoih a ngahna dingin, numeite pilna guatding kisampi pen hi. Inn nupite in pilna hong nei le-u, living standard hong sang zawdeuh pah ding hi. Nuntak khuasakzia hong picing ding hi.\nSianthona leh cidamnalam hong khual thei ding hi. Kizem kizepna hong etlawm ding hi. Ih kuang ih keu hong siangtho ding hi. A lim a al hong bawlsiam ding hi. Kalkhat khit kalkhat Zomite khantohna hong kisottoto ding hi. A hang ngiatnguat Zomi pen Zogampalpi pak bangin hong pakpalh lihliah ding hi. Gam leh minam na puahnopleh , ta numeite pilna guan in. Thakhatin kikhangto ding hi. Pau Kap Thang\nPrevious: Zomi te leh Laisiangtho ~ Rev. Khup Za Go\nNext: Dongtuak huh na tawh ki sai ~ Bible Society


timestamp: atn

url: =August 29, 2020 | Naupang bangin Bokbak GUINEA | Oumou Toure, 55 ~ MUC\nAugust 29, 2020 | Naupang bangin Bokbak GUINEA | Oumou Toure, 55\nAdmin 9:11:00 PM Articles, MISSION NEWS\nNaupang bangin Bokbak\nGUINEA | August 29\nOumou Toure, 55\nOumou Toure in a pasal sih khit a ci na pha mahmah hi. A khuk bawk gawp-in na sa mahmah hi. Ihmu thei lo hi. Lampai thei lo hi. Kum tam khin ahih manin a inn sung tengah naupang bangin bokbak-in pai hi.\nA pa neu khat in zato tuamtuamah paipih kawikawi-in noptuamna ngah thei lo hi. A pa neu, a sanggam numei khat leh a sanggam midang 12 tawh omkhawm uh hi. Kum 4 sung awntung tua bangin om hi.\nNi khat a sanggamnu in leengla khat tawh kiho za hi. Tua leengla in Lai Siantho sim-in thungetna nei hi. Oumou in Khristian hi lo hi. Ahi zongin a natna hangin thu kinget leh deih hi. Hamsapi-in bokbak-in tua leengla tawh kimu dingin hanciam hi. Leengla kiangah va tungin, kei ading zong thu hong ngetsak in, ci-in ngen hi. Tranqulle Fassinadouno in tua bangin thungetsak ding a zak ciangin lamdangsa hi. Thungetsak lo hi. Ni 3 khit ciangin hong pai kik-in “ Pi aw, thu hong ngetsak ning, ci-in gen hi. Oumou in lungdam mahmah hi. Tranqulle in Lai Siangtho 1 John 4:4 sim hi: “Note in Pasian tate na hi uh hi. A gualzo mite na hi uh hi. Bang hang hiam cihleh note sung-a a om Mipa in leitung mite sangin lian zaw hi” a sim khit ciangin thungen hi.\n“ Topa aw, na tanu nuntakna hangin lungdam kong ko uh hi. Amah tawh kimu khawm dingin nong ompi manin ka lungdam hi. A beisa ni 3 sung ama adingin antang-in thungen dingin nong ompihna hangin ka lungdam hi.Tu-in damna hong guan in. Jesuh min tawh damna ngah ta in, ci-in thungen hi.\nKum tampi sung limtak ihmu thei lo hi taleh tua zan a kipan nuamtakin ihmu thei hi. A natna bawk hong kiam hi. A zingsang ciangin Tranqulle hong vak kik-in thungen khawm uh hi. Oumou adingin kaal nih sung antangin thungen uh hi. Ni khat Oumou in nang bang pawlpi ah om na hiam ci-in dong hi. Seventh-day Adventist pawlpi mi ahihna thu gen hi. Tua mun panin SDA biakinn gamla lo hi. Lampi thei lo ahih manin Sabbath ni kikhop ding ciangin Tranqulle in a cycle tawh va dawn thei zel hi. Ni khat khit ni khat Oumou noptuam hi. Kha khat a cin ciangin Oumou in lampai thei kik hi. Hih in a lamdangpi khat hi, ci-in pulaak thei uh hi. A innkuanpihte a kipan a sanggamte lungdam mahmah uh hi. Ahi zongin biakinn ah kikhawm ding ut lo uh hi. Oumou in pupa biakna simmawh hi, ci-in ngaihsun uh hi. Oumou in Lai Siangtho khat leh a pu a pa-te zat lai siangtho lak-in koi zaw zui ding na hi uh hiam, ci-in dong hi. A sanggamte in Oumou tungah i biakna nusia-in Khristian upna na zuih leh inn pan na pai khiat kul ding hi, ci uh hi.\nOumou in kum 4 sung tawntung a gimna, a natna ngaihsun-in, tu-in damna a ngahna hangin “ Khristian upna mah zui zaw ning, ci-in khentat hi.\nA paneu Amara in Oumou tungah heh mahmah hi. Khristian upna zui-in ,tu-in ko tungah thu hilh hong kipan na hiam, ci-in dong hi. Oumou khitui luang hi. Lai ka sim theih lohlam na thei hi, ci-in dawng kik hi. Sangkah ngei lo, ahi zongin Pasian thu um mi khat in ka dam nadingin thu hong ngetsak a, Pasian in hong damsak hi bek hi, ci-in dawng kik hi. Lai Siangtho in nang le kei sangin vanglian zaw hi. A pa neu Amara heh lua mahmah ahih manin Oumou vante hemkhia un, ci-in a innkuante sawl hi. Khristian innkuan tawh omkhawm in, ci uh hi.\nOumou in om nading nei lo hi. A lawmte khat khit khat innah giak kawikawi hi. Nuntak hamsa mahmah hi taleh Jesuh a upna a nusia ding ngaihsun lo hi. Pawlpi mite in hehpih ahih manun tu-in biakinn huang sungah omsak uh hi. Oumou in innkuan thak khat nei ahih manin pawlpi mite tungah lungdam mahmah hi.\nTu quarter Sabbath 13na sumpi in Guinea gam a Kobaya Academy ah kipuak ding hi. Hih sangah Khristian hi lo naupang tampi in thuman thutak sin uh hi. MUC in Sawbua sanginn adingin kipuak ding hi.


url: =Cidamna : Nau Nawi piak ahoihna. - Laibu Saal\nHome > Thuluui/Articles > Cidamna : Nau Nawi piak ahoihna.\nCidamna : Nau Nawi piak ahoihna.\nNau Nawi piak ahoihna.\nKumsim in naupangte nawipiakding hanthotna in leitungbup ah "World Breastfeeding Week" ci'n August 1-7 sung kiciamteh hi. Hihpen naupangte nawipianuamlo in, bawngnawivui khawngbek apia nupite'n atate uh nawitui apiak huaizia leh akulzia atheih nadingin hanthohna ahihi. U.S. Department of Health and Human Services teleh adang leitungbup pan Experts te genkhiatna ah nute nawitui pen naupang adingin ahoihpen hi a, kumkhat aphak mateng piak hamtangding ahihlam kilimgen mahmah hi. Kumkhat aphak masiah naupang adingin akisam Nutrient tuamtuamte pen anu' nawisungah kihelkhin cihi.\nWorld Alliance for Breastfeeding Action (WABA) te Report ahzong leitungbup ah naunawipia ongkhantoh semsem hangin, nupi pawlkhatin anawi uh atate piatuanlo a, Babies Formula bawngnawivui te piapialai uh cihi. Nau nawipiakpen abaih hilo a, ahizongin tate cidamnading khualna in piakteiteiding ahihi.\n"World Breastfeeding Week" Campaign akineihna leh a ngimna bulpizong nupi peuhmah in anawitui uh atate apiakding deihsakna tawh mipitheihding in tangko khiatna ahihi. United States sung aom nupi khempeuh ii 75% bangin nau nawituipiak ongki pankhiata uh himah taleh atate kha 6 khawng aphakciang in 13% khawngbekin anawitui uh piasuakbek hi ci'n U.S. Surgeon General Dr. Regina Benjamin in genkhia hi. Banghanghiam cihleh nupi pawlkhat nasep kuankik uh a, nasepna pan naunawi piak hunding cihbang kikhawltheilo ahihman ahihi. Pawlkhat leuleu ciangin naunawi apiaknop hangin maizum ahih keileh nopsak lohna, hamsatna tuamtuam aomhang cihi.\nNupi peuhmah in ta aneihkhit ciangin nopsak leh nopsakloh thutawh kisailo in atate nawi apiakding pen thupi mahmah hi. Naupang nawipiakna hangin naupang adingin phattuamna tampi aom banah anu adinginzong phattuamna tampimah omveve hi. "Women's, Infants and Children Supplemental Nutrition Program" sungah akigelhkhia ahi naunawi piakna hangin naupang leh anu phattuamnate Zolai tawh akinaithei penpending in hih anuai ah konggelhkhia hi.\nNaupang adingin phattuamna te hih anuai abang ahihi:\n- Bilsung natna, Pneumonia kici tuapsung natna, Meningitis kici khuaksung natna tepan dalsak hi.\n- Diarrhea kici sungthoh sungpai natna, Botulism kici ansung kihel vu tuamtuam leh natnadang tuamtuam pan dalsak hi.\n- Allergy kici kilemlohna hangin cithak, Asthma kici awmsung natna, Eczema kici cithak natnate ngahlotuam hi.\n- Overweight kici thauna, Obese kici thauluat mahmahna te kiamsak hi.\n- Anu adingin phattuamna te hih anuai abang ahihi:\n- Nausuah natnate pan damsiangsak baihhi.\n- Nawi Cancer (Breast Cancer) leh naubu Cancer (Ovarian Cancer) natnate ngahbaihlo tuam hi.\n- Calcium kisapna hangin apiangthei Osteoporosis kici guhngot natnate pan dalsaktuam hi.\n- Naudalna Contraceptives nazatloh hangin nawi hoihtak napiakleh nau kihang sak hi.\n- Nau nawipiakna hangin ihsungpan piang ih tate in phattuamna tampi angahding ahih manin, maizum ngaihsutlo in tate nawitui khamtakin piakding thupi mahmah hi.\nItem Reviewed: Cidamna : Nau Nawi piak ahoihna. Description: Rating: 5 Reviewed By: Cinpu Zomi


url: =ZAM Thupuak :: 12 May 19 (UN Fraud vai meeting kinei) :: ZOMI DAILY\nposted on 11 May 2019 at 6:09 pm Lomkholna: News, Refugee, ZAM, Zomi\nFMT (FRAUD MANAGEMENT TEAM) TAWH MEETING KINEI: 09 May 2019 (Thursday) ni 2:00PM-4:00PM sungin UNHCR zumpi ah Ms, Gwen -FMT Fraud Management Team (FMT) leh Community Leaders te meeting kinei khawm hi. Tua hun sungah dotna lehdawnna tampi kinei thei a, amau lam pan hong dawn kik theih loh zong thu tampi om hi. Hong dawn kik te sung pan pawl khat\n1. Fraud Case tawh kisai gam hong ki cancel khinsate koi gam ngahkik ding cih pen bang mah kong gen thei kei uh hi.\n2. 2014 lai in Fraud Case min kibangte amau leh amau hong ki-apte a min uh kilaihsak in a UN mabaan uh a ngeina mahbangin kizomto ding hi, ngak zawh ding kisam hi.\n3. Min ki bang Fraud case a om lai leh hong ki-ap un. Na UN maban uh a ngeina mah bangin hong ki paisak (Process) veve laiding hi.\n4. Fraud case tawh RST mankhin Resettlement pepline sung alutkhinsate zong nalunghimawh kei un. Na UN mabaan uh kizomto ding hi ngakzawhding kisam hi.\n5. Lahwahkah interview man khin Fraud case tawh a awk te a hih leh USA Immigration lam tawh ki sai zaw ahih manin Malaysia pan in ei sai theih gentheih bang mah omlo hi.\n6. UNHCR ah Fraud case tawh minlaih kik in Ta-te Birth-certificate ah Nu/Pa te min ih laih kik nop leh ei thu in JPN ah va pai in va laihsak ziau leng hak sa mahmah aa kimawk laih ziau theilo hi. UN pan in lai vala un cih te hong gending uh hi.\n7. JPN ah na UN vai te leh Fraud case na hih nate bangmah gen kisamlo hi. (Nang ih UN vai leh mimal vai pen JPN in theih ding kilawm lo ahih manin in tua te kisamlopi in na ngen se loh hoih zaw hi.)\n8. Na Ta-te uh Birth certificate ah na min uh na laih nop uh leh UNHCR ah huhna kingen thei hi, a diakdiak in (JPN, Jalan Duta, Hatamas) ah napai leucin uh hoih penpen hi.\n9. Fraud case vai tawh kisai in min a laih kik nuam te-in nisim in zingsang 9:00AM ma-in UNHCR zum ah kipai thei hi.\n10. Fraud case vaitawh kisai in thu khat peuhpeuh dotnop theihnop na neih uh leh Email-mlslufrd@unhcr.org ah a hun ciang tanloin laikhak in thu kidong thei hi.\nZAM PALAI KITEL VAI DING ZASAKNA : Zomi Association of Malaysia (ZAM) kumkhat sung nop na dahna tampite kantan a hong tonpih ih biak Pasian min ih phat masa hi. Tuabang a ih mualsuah zawh na ding tha hongpia, hong dinpih, ZAM thudotpite, Pawlpi sia te, khua makai, veng makaite leh nop leh dah hun a ZAM palaite hong theihbat khakloh Zomi dongtuakte a dinga mapang in thu hong zasak, gim leh tawl hong thuakpih Zomipih khempeuh tungah genzawhloh lung damna ZAM zumpan kong pulaak uh hi. Topan nasep na munciat pan Zomite adingin hong zangh semsem ta hen. Amen.\n2. Rev. Thang Do Khen : 017 611 5622\n3. Rev.Thawng Khan Sut : 016 6443 011\n4. Rev. Gin Khan En : 017 334 176\n10. Rev. Pau Sian Piang : 016 318 5296\n13. Rev. Dai Sim Mang : 016 615 7573\n14. Rev. En Cin Pau : 018 272 3720\n15. Rev. Go Za Suum : 011 1151 2390\n16. Pastor Daniel Vum Khan Mung : 018 398 3110\n17. Rev. Thang Za Cin : 012 661 0046\n2. Sia Kap Za Khup (ZAM President) : 016 383 8014 te kiangah kipia thei ding hi.\nPILVANG KAWM IN KIDAWM NI :Ih omna Malaysia gam mi te ih anntan hun (Ramadan) pen May 5, 2019 pan June 3, 2019 sung hi ding ahih manin ih omna ah pilvangtak leh kidawm takin ih om ding thupi hi. Biakna tawh kisai hun sung ahihna tawh kizui-in amau muhna ah et lawmlo dingte kidawm kawmsa in pilvang takin om ciat ni.\nMalaysia om Zomipih a kuamaciat I omna gam huih nun zia tawh kizui in kidawm ciatni cih hong zasak phapha ung. Kimat kihen hong tam mahmah in, a munmun ah oparasi hong lut pahpah ahih manin vaksuk vaktoh, hawhsuk hawhtohna ah kidawm ni. Ih omna veng kim veng pam ah zong kidawmsa in om ciat ni. Kiim leh pam a om mite in hong muh khialh loh dingin I om dan I khawldante kikem siam kawmsa in om ciatni. Vai thupi mahmah lobuang zong vakvak kei zaw leng hoih zaw ding hi. Grab tawh na vak leh zong na tuan ding motor hawlte hoihtak teelsiam lecin nang a ding hoih pen ding hi. A diadiakin mitamna munte ah tam vak kei leng ei ading hoih pen zaw ding hi. A zenzen in kimat kihen na khat natuak leh ZAM zum ah hong zasak pah in.\nHUHNGETNA : Chin State khanglam Palewa Township sungah AA te leh Kawlgam galkapte kidona hangin mimal 1000 val bang galtai in om uh hi. Gamsungah bu in om uh ahih manin natna tuamtuam in bawmpah a, ann nek tui dawn ding leh zatui zaha ding tampi tak kisam uh hi.\nHih galtai ih sanggamte a huh thei dingin Pasian in eite hong kem in thupha hong pia ahih manin lungdam ih ko a, tua tawh kizui in amaute ih itna leh ih hehpihna tawh ih kizawh zahzah panpih ciat dingin ih kizasak hi. Acimawh a hamsa mite tungah ih piakna pen Pasian tung ah a pia mah ih hihi. Huhna sum a tawm atam hilo in ih ngah zahzah pen 20 May 2019 (Monday) ni-in Malaysia a om Palewa makaite khut tungah ki-ap ding hi.\nPawlpi, Khua kipawlna leh mimal mahmah in hih sang gamte panpih nuam, huh nuam ing a ci te in ZAM zum ah panpihna nong piak nading uh hong zawn phapha ung.\nPalewa galtai te ading huhna hong pia sa teng\nUNHCR ZUM PAN PHONE HONG KISAP CIANG : UNHCR zum pan in phone hong kisap ciangin hong sapna mun (RSD,DSU/RST/RSC/OPE, DHS..etc) dong hamtang inla, bangvai tawh hong sam cih zong dot ding\nmangngilh kei in. Hong hopih uh natel kei leh ken pau tello hi ing cih hoih tak gen inla nang ih tel pau mah tawh hong sap kik na ding gen hamtangin. Telmel lo pi in kiho in aman ciangin koi mun bang bang vai tawh hong kiho cih telo in lungmangin na om sangin na ma vang zaw ding hi. Pau na telloh na hangin na vai buaina omlo zaw a, telmel lopi in na om na hangin hong buai huai zaw ding hi. Phone hong kiho ciangin hoihtakin kiging kawmsa in dawng kik in Thudot hong neihleh zong na zum vai tawh akipelh lohding hoihtak ngaihsun kawmsa-in dawngkik hamtangin. Kam khat I dawn khialhna tawh supna tampi piang thei hi. Hong sapna Department I theih kei leh zum I pai ciangin nawn kai na tampi om zelzel hi.\nKum tampi ih ngak sa khat pen minute khat minute nih kiho na in hong susia thei cih phawk kawm sa in ih dawn kik theih ding leh ih tel mello kampau tawh hong kiho leh zong ih tel sitset kampau mah hong zat na dinguh ih nget hamtang ding pen ei lam pan mawh puak ahihi.\nKIDAWM THEI LENG : UNHCR te December 31, 2019 ciangin hong panpih nawnlo ding acihna hong khel in tu-in kum 3 bang hong pia kik uh a, ih lungdam mahmah hi. Ahi zongin amau hong piakna uh tungtawnin ih zatdan ih siam ding kisam mahmah hi. Galtai dinmun a om ih hih leh galtai khat ih dinmun tawh kituakin ih om ding kisam hi. Ih khut sung hong tungsa hamphatnate zang khalo zek khaloin ih va ap kik khak ding kidawp huai mahmah hi.\nNa kam pan napulak thu pen nang mahmah in palsat in na pulak thu tawh a kilehbulhin na gamtatna in nang bek tungah siatna hong tung hilo a, na mipih tampi tungah zong tua siatnapen akibangin kithuak khawm ahi hi.\nTua ahih manin galtai hi ing ih cih leh galtai khat din mun kho takin len ni. Galtai hi kei ing ih kicih leh zong ih dinmun kho takin ih letkip ding thupi mahmah hi.\nUt hun ciangin ei thugensa mah palsatin ih gam ih lei ciahin ih ut hunhun ciangin pai kik zel, ih ut ciang ih card renew in ih ut loh ciang nusia zel cih dinmun pen nang suahtakna ahih hangin tua-in mitampi tungah sukha, buaisak tuam mahmah cih ih phawk ding hong thupi mahmah hi.\nEi hong huhnuam hong panpih nuamte hong huhnop semsem leh hong panpih nop semsem na dingin ih sep theih ding leh ih kalsuan theih ding thupi a, ei hong panpih nuam te a hong muh na ah a panpih huailo ih suak loh ding hong thupi mahmah ding hi. Thu leh la khat peuh ah ama hun zui in ih kalsuan ding zong kisam a, a hun ih lap ding leh a hun nailopi in ih kipei ngawp loh ding zong thupi hi.\nZSM PANPIH NA HONG PIA TENG : ZSM adingin mimal, Pawlpi leh Khua tek pan in zong panpihna ih nget zel mah bangin kum simin zong hong kipia den a, tukum adingin zong ZSM panpihna hong kipiapia tahi. Hih bangin ih pankhopna hang mah tawh tuniciang ZSM a kiding zo hi a, nang leh kei mapan hang bek ahihi. Hong pia khinsa Khua ki pawlna, Pawlpi leh mimal in 41 bang pha khin hi. Hong pia nuam te in zong kipia thei lai hi. Tua kal sung hong pia 1. Mualnuam Khua kipawlna RM200\n1. Niang Lian Lun (Anlangh) Salayang Hospital\n2. Zaw Latt (Kawlpi) Sungai Buloh Hospital\n3. Zam Sian Lam (Kawlpi) Sungai Buloh Hospital\n4. Cing Zam Huai (Singgial) ACTS\n1. Thang Deih Kim KLIA Camp\n2. Thang Suan Lian (Kapteel) KLIA Camp\n3. Kam Kap Thang (Tauleng) KLIA Camp\n4. Sian Lun Mawi (Vaivet) Kajang thong ah kivan\n5. Sianpi (Sim Suangzang) Jalan Duta Mahkahmah ah kibuaipih\n6. Hau Lian Mang (Tongsial) Ampang Mahkahmah ah kibuaipih\nTHONGKIA TE PANPIHNA DING HONGPIA :Mualbeem khuami Zam Ngaih Lian in ama thatang tawh gimtakin nasepna sungpan a ngahkhiat sumte pan in Zomi pih thong kia in kawlgam ciahna ding a nei zolo a hamsa mahmah te khat ciah nadingin itna leh veina tawh RM700 ZAM zum ah hong pia khia hi. Topa’n hong piakkhiatna tungah thupha tawh hong phungvuh sak kik tahen.\nPrevious: Tuhun leitung Tui haksat buaina ~ Kap Za Khai\nNext: Kua tenpihding kahiam? ~ Thiau Luah Pau


url: =Kawlgam Naga Region sungah akilawhthei natna hangin naupang 30 sikhin :: ZOMI DAILY\nposted on 5 August 2016 at 10:04 am Lomkholna: Myanmar, News, Sawltak\nKawlgam khuakhung Naga Region lamah natna amin aki theicianlo namkhat hangin naupang 30 val sikhinta cih Fox News pan kiza hi. Hih natna pen June khalaizang pawlpan in akipan hi a, ahi zongin kumpi lampan in hihvai tawh kisai bangmah hong panpihlo uhhi ci’n Local Administrator khat ahi Kay Sai in genkhia hi.\nNaga Region pen Kawlgam sungah azawngpen gamkhat hi a, Yangon khuapi panin tai 800 bang gamla hi. India gamsung aom Nagaland State tawh akizom, aki gamgi hi a, hih Naga kuamsung Nanyun leh Lahe khuate ah asi naupang te pen aki ciaptehna aki etkikciang kum 5 nuai vive hizaw cihzong Kay Sai in genbeh hi.\nNatna pen bangnatna cih ki theicianlo a, si zong kisit in Blood Sample zong Saggaing Division sung aom Hospital khatah kipuak himahleh a Result pen ki ngahnailo hi. Natna pen aki lawhtheinam hisawnsawn a, hihvai tawh kisai Ministry of Health ahi zongin “Department of Prevention of Transmitted Diseases” cihte pan ahi zongin bangmah panpihna omlo ahih manin, khuasung mite lunghimawh mahmah uhhi.\nKhuasung ulian hausa te inzong natna akilawhthei namkhat ahih manin kuamah khual zinkhiat kawikawi lohding in khamna nei uhhi.\nLahe township pan Lawmaker khat ahi Law Yone ii genkhiatna ah hih Naga Region pen Kawlgamsung ah azawngpen mun ahih mahbang in cidamna lamtawh kisai nasem Health Care Worker cihte leh zatui zaha tezong kicingzo mahmahlo hi. Tuahang in adamtheiding natna te nangawntawh mitampi in abeisa hunsung in sihlawh uhhi ci’n genkhia hi. ZD Sawltak #zomidaily\nPrevious: India leh Kawlgam kikal meileng lampi kibawlding ~ ZD\nNext: Kawlgam Bank minthangkhat ahi KBZ Bank te’n Bangkok ah zumkhan hong


url: =Gautama Buddha in Saipi & Mittaw Mi 6 te Thu a Genna :: ZOMI DAILY\nposted on 19 December 2014 at 6:28 am Lomkholna: Article, CSKhai\nU leh Naute,\nGautama Buddha in, nui hieuhiau kawmsa in mittaw (blind men) mi 6te thu (Pawl khat in mittaw mi 5 hi ci) a genna Buddhist te Lai Siangtho Tipitaka sungah nihvei ki gelh hi. Canki Sutta leh Udana Buddhist Lai Siangtho (68-69) ah Buddha in mittaw mi 6 te kam kinialna leh kitotna thu thugentehna (parable) in na zang hi.\nA thu in anuai a bang ahi hi:\nMittaw mi 6te’n Saipi (elephant) lawng /khoih ciat uh hi. Tua khit ciangin, tua saipi amuh bang/ a theihbang ciatuh gen in, khat leh khat kam kinialin, amau lawnkhak, theihkhak pen bekmah, aman pen, a dikpen dan khatin, pau kangkang ciat uh hi. Kuamah ki thu simloin, amau muhdan ciat genin hong pau zelzul uh hi. Kitawng kisel uh ahihman un, a tawpna ah kumpipa kiangah, thu khen dingin, mittaw mi 6 te pai uh hi. Kumpi pa’n hih mite amuh ciangin:\n“Hoih hi, saipi mu ngei na hi uh hiam? Saipi bang tawh kibang hiam cih hong gen un” ci hi. Mittawte khat khit khat in, saipi atheihzia ciat uh, kumpi pa kiangah lawptakin genciat uha, amau theihdanciat aman pen ding keek bangin kingaihsun ciatuh ahih manun, lungmuang takin kumpipa mai ah pauin, ciak lualua geuh uh hi. Tun ahih leh, ka thuma’nna, kumpipa’n hong telding hita ci in, nuamkawm, lawpkawmsa in, thu genciat uh hi.\n1. Mittaw khatna pa‘ Saipi muhzia/ telzia\nHih pa‘n saipi lutang(head) saipi bil (ear) na lawngkha ahih man in, kumpipa kiangah,“Saipi ih cih pen beel (pot) a hih kei leh lawhkhai (basket) tawh ki bang hi“ ci hi.\n2. Mittaw nihna pa’ Saipi muhzia/telzia\nHih pa’n saipi ii “hapaak” (tusk) a lawnsakpa a hihmanin, “Saipi ih cih in siam gatna ciampeek tawh kibang hi” ci hi.\n3. Mittaw thumna pa’ Saipi muhzia/telzia\nHih pa’n saipi pumpi (body) a lawnsakpa ahihmanin,“Saipi ih cih in ankholna zeempi/ buh beempi tawh kibang hi” ci hi.\n4. Mittaw lina pa’ Saipi muhzia/telzia\nHih pa, saipi khe (foot) a lawnsakpa ahihman in,“Saipi ih cih in amuan huai mahmaha, akiphut, khuampi (pillar) tawh kibang hi” ci hi.\n5. Mittaw ngana pa’ Saipi muhzia/telzia\nHih pa’n saipi nung (back) teng na lawnsak ahih manin, “Saipi ih cih in lawhkhukpi tawh kibang hi” ci hi.\n6. Mittaw gukna pa’ Saipi muhzia/telzia\nHih pa’n saipi mei (tail) leh saipi meidawn (tip of the tail) a lawnsakpa ahih mah bangin, kisungsialo, kisuanglo takin, “Lawmte aw, no theikei ve uh teh, na gente uh man vet kei, Saipi ih cih tua bang hi zenzen lo ee” ci khaukhau kawmsa in, “Hong gen ning ei, thuma’n na theihnop taktak uh leh” ci in, “Saipi ih cih in an huanna “buhtei” a hih kei leh, sianthosakna a kizang “brush” tawh kibang hi” ci in, kumpipa tungah gen khia hi.\nHih mittaw mi 6 te’n amau theih leh amau muhzia pen, adik pen, aman pen ding kisa in a omlaitak un, kumpipa’n, amaute kiangah “Na gen khempeuh uh a man/ a dik vive ahi hi. Khat beek a kipelh a om kei hi” ci hi. Tua khit ciangin Gautama Buddha in athugen zomlai a, “hih mittaw mi 6 te’n amau muhna bek a dik/ aman sa uh ahih manun, kitotna, kam kinialna (quarreling) apiang ahi hi. A taktak in cileng, tua banga amuhnaciat uh, a gente uh pen, Saipi ih hihna vive a gengen uh ahi hi” ci-in a thu gen khup hi.\nNetwork sunga, Pasian thu ki kupna te ih ngaihsut ciangin, Jesuh bek aci tawh, Pa, Tapa, Kha Siangtho a ci tawh, Sabbath thu a gentawh, Lai Siangtho bulphuhlo in agen khat zong omlo uh ahihna ih thei hi. A kigen thute, Lai Siangtho sunga, aomlo khat beek aom kei hi. Gautama Buddha in gentehna a, a zat mittaw mi 6 te bangin, Kumpipa kiang ah thu khensak ding in, atung hi leng, Kumpi pa’n, “na genteng uh a vekpi in, a diklo/ amanlo omlo hi. Na gen khempeuh uh Lai Siangtho sungah om hi a, Pasian hihna (Saipi hihna mittaw 6 ten a genbang un) vive a gen na hi uh hi” hong cih pelmawh dingin ka ngaihsun hi.\nPrevious: Sia Kap & Siama Dephany te maak pa in hong nusia\nNext: Pa Pasian bawng ankuang sungah ~ Mang Khup\nBuhkaang ~ Hau Za Cin


url: =Bethlehem Khua lam zuanin ~ T. Sawmlian :: ZOMI DAILY\nBethlehem Khua lam zuanin ~ T. Sawmlian\nposted on 7 December 2016 at 7:00 am Lomkholna: Article, Biakna, Christmas, Sawmlian\nMihingte, mawhna hanga si ding kimlai, nuntak tawntungna hong ngahsak kik ding a leitungah mihing banga Jesu hong suakna hun, a lungdamhuai mahmah ‘Lungdambawl pawi’ in pawi dangte mah bangin piankhiatna a hang nei a, tua ‘mimawhte tan ding a Jesu hong paina’ thu pen Lungdambawl hun cianga i zaak tampen ahi hi. Jesu hong pian hun, ni leh nai lam suut loin, hong paina hang leh amah a kibiakzia panin sin ding pawlkhat i gen nuam hi.\nMikim ading Jesu\nJesu hong suahna thu-ah, nasep, pilna, leh gam kibang lo mihing nam thum, nasep niam leh thupi lo a sem – tuucingte, mi ngeina tunglam leh mite zahtak – mipilte, leh leitung mite thupingaihsut mahmah ahi kumpi – Herod ii tangthu kimu hi. Tua mite a kibatloh mah bangun, a biakdan uh zong kibang lo pah hi.\nTuhun a mihingte in zong, nasep, minam, gam leh kibatlohna tuamtuam i nei uh a, ahi zongin leitung mi khempeuh mawhna a maisak dinga Kumpi thak hong suah pawi muak a ‘lungdam’ dingin Pasian in hong deih hi. Hun paisa-ah i saanzia, i muhzia, i biakzia a kibang lo ahi zongin, lungdambawl hunah i lungsim leh ngaihsutnate Jesu ah aap dingin hong deih hi.\nBiak dan tuamtuam\nJesu suahna thu a theih uh ciangin tuucingte, mipilte, leh Herod in bia nuam ciat uh hi. Ahih hangin hong biak taktak uh ciangin a baikdan uh, a biakzia uh hong kibang lo hi. Tuucingte in Jesu suahna thu a theih phet un bia dingin pai pahin, a biakzia uh leh nau-etna a piak lam uh kithei lo hi. Amau nasep leh pilna i ngaihsut ciangin a tuaci ding mah ahi hi.\nMipilte in Jesu suah thu a theih uh ciangin nau-et nading tawi-in, a pianna mun zuan pah uh a, a tun uh ciangin khukdinin bia uh a, nau-etna van manpha pia uh hi. Kumpi Herod in Jesu suahna thu a theih ciangin a galkapte samkhawmin, Kumpi thak hong piang pen thah sawmin, Judah gam sunga naungek khempeuh that mawk hi.\nHih atunga i gente panin Jesu hong pianna thu a theite lakah biakdan nam tuam om hi cih kimu thei hi. Tukum Jesu hong suak hun pen bangci bangin muak ding na hi hiam? Tuucingte bangin Jesu mu ziau ding maw, mipilte bangin nau-et nading van manpha tawi-in zahtaak takin khukdinin bia ding.\nVan manpha piak ding na nei kei zongin na neih laka manphapen ahi na lungsim Topa in deih hi; tua tawh na bia nuam hiam? Tua banah tuhun ciangin mipilte bangin Jesu taktak piak ding om lo a, ahih hangin mi genthei leh tagahte pia thei hi teh. Tuate tunga nasep pen Ama tunga sem bangin Pasian in ngaihsun hi (Mat. 10:42, 25:31-40). Tua ahih kei leh kumpi Herod bangin mite buaina, sihna leh kahna a piangsak hizaw ding. Nang deihteelna-ah kinga hi.\nNusiat ding tam\nKhristian nuntakna pen nusiat ding tamna penpen biakna hi kha ding hi. Jesu hong pianna thu panin zong kitel hi. Tuucingte in Jesu pianna thu a theih uh ciangin a tuute uh gamlakah nusia-in paisan uh a, mipilte in zong Jesu pianna thu aksi pan a theih uh ciangin a nasep leh hihna thupite paisanin, Jesu pianna lam zuan pah uh hi.\nI Khristian nuntakna ah paisan ding tamzen si! Khudam nuaiah, huipi leh guahpi nuaiah inn lum nusiain biakin kizuan a, eima mimal nasep ding tampi kawmkalah Pasian mina kipawl nadingin na kisem hi. Biakna sunga makaite bang diak, leitung thu-a meetna a om zong hi lo napi lawp takin a sep theihna uh leh, leitung nopsakna tampi a nusiatna uh pen nusiat taak ahihna a theihcian man uh ahi hi.\nTua banah hunbit a khasum tawmcik sanga Pasian nasemte in zong, hih Jesu a bia mipilte bangin a nunglama hauhna, minthanna leh dinmun poimawh tuamtuamte nusia-in, a mai lam uha om ahi Jesu mitsuan uh ahih manin thalawp takin tua a nung lamate nusia thei uh hi.\nLeitung thu-ah mipil, misiam leh dinmun poimawh mahmah a neite zong Pasian thu sungah tua a dinmun leh hihna uh kizang thei lo hi. Pasian biaknaah tua leitung hihna leh dinmun poimawhte uh suahkhia ding leh nusia dingin Pasian in deih hi. Khangnote in tutung lungdambawl hunah bang teng nusia ding? Lawm le gualte tawh leitung nopsakna zu le sa tawh hih pawi hun zang ding maw, ahih kei leh tuate nusia in Pasian deih bangin nungta zaw ding?\nTuhun a eite nusiat pen gen tham hi lo hi. Thupi lo hi. Jesu nungzuite leh Pasian nasem thupite nutsiat thute i ngaihsun ngei hiam? Missionary John Mott pen US President Coolridge in Japan gama US Ambassador dingin cial a, a dawnna pen, “President aw, Pasian in ama ambassador dingin hong sap a kipan, sapna dang za dingin ka bil hoih nawn lo hi” (Mr. President, since God called me to be an Ambassador of His, my ears have been deaf to other calls) cihsan a, Dr. Billy Graham zong Standard Oil Co., in Far East ah Representative dingin thaman US$ 10,000 tawh cial uh a, nial hi; US$ 25,000 tawh cial kik uh a, nial kik hi; a thumveina US$ 50,000 tawh cial kik uh a, nial kik hi.\nBang hanga nial hiam? cih a dawnna pen, “Thaman hoih a; ahih hangin sep ding pen thuneu lua hi. Pasian in ama lenggah huanah a sem dingin hong sam khin hi” (Your price is all right, but your job is too small, God has called me to be missionary) ci ziau hi. Mite in tua bang na thupi leh sum le pai tampi paisanin Pasian nungzui uh hi. Nang bang teng nusia?\nMipilte kiniamkhiatna thupi\nMipilte gamtatzia pen khatveivei a haihuai mahmah tawh kibang hi. A nasep thupi leh a dinmun poimawh nusiat uh banah lamlaka haksatna a tuak dingte uh zong thei ding uh hi. Tua banah mipil bangzah hiam in Kumpi thak khat hong piang ding kilawp taka a dawnna uh pen leitung ngaihsutna panin lamdang hi. Banghang hiam cih leh, mipil dang khat hong piang pen haza mahmah le uh kilawm.\nEite, midangte in zong i pil thu a gen ngeiloh leh i haina thu bekbek a gente in, kihausak, kipilsak, kiliansak, kithupisak a, eite adinga mi manphapen hong suak zong thupi sa lo zah donga i om mawk pen, ngaihsun taktak leng, i hai dan zong a kitheizo lote i hi hi. A theiciante Pasian tungah kiniamkhiat hi.\nKipilsakna hoih lo\nMipilte in aksi panin Kumpi thak piang cih thei-in tua aksi a zuih laitak un haksatna leh buaina tun lo uh hi. Ahih hangin amau pilna leh ngaihsuttawmna tawh kal hong suan uh ciangin kumpi Herod inn sung tungin, a thei lo ding kumpi gi lo Herod in theihlawh a, a si lo ding naupang tul tampi in sih lawh hi.\nLungdam bawl i zatnaah leh Pasian thu i zuihna ah, hong makai Jesu zui lo a, eima pilna leh siamna, sum le pai leh neih le lam suangin, eima upmawh thu tawh pai zel pen lauhuai mahmah ahih lam hih panin kithei hi. Lai Siangtho sungah, “..leitung deihnate a beibei ding hita a, ahi zongin Pasian’ deihna bangin a gamta mite pen kip tawntung ding” (1 Joh. 2:17) ahihna leh, “I ngaihsutna, i pumpi deihna uksak lehang sihna tawh kizom ahi hangin Kha Siangtho uksak lehang nuntakna leh nopsakna tawh a kizom” (Rom 8:6) ahihna thu kimu hi. I ngaihsutna kua in uk hiam?\nA upna uh thupi\nJesu suahna thu a thei mite upna pen thupi hi. Tuucingte in vantungmite in a hilh ciangin muang-lah het loin a hilhna bangun Bethlehem lam zuan pah vingveng uh hi. Tua mah bangin kumpi Herod in zong muanlahna nei lo hi. Tua a theihna uh tungtawna a kalsuan pahna uh pen a thupi mahmah ahi hi.\nMipilte’ upna mahmah thupi ka sa hi. Mipil bangzah hiam in, tua banga aksi tung pana Kumpi thak pian cih a phawkna uh leh, tua a pianna mun zuana a paikhiat uh pen, a upna uh neu hi leh, ‘piang kei kha leh mite in hong nuihsan ding uh a, mi ciamnuih bawlna kihi lel ding hi!’ cih peuh ngaihsun ding uh hi. Ahih hangin Jesu pianna thu a kihilhna pen um cintenin, delhpah vingveng uh a, thupi mahmah hi.\nTuhun Khristiante upna kician i neih kisam hi. Thu khatpeuh kigen leh kizuipah nuam lo a, ‘hoih kei kha leh,’ ‘hi kei kha leh,’ ‘piang taktak kei leh,’ cih bangin paulap tuamtuam i zong zel hi. Pasian in, “A suakta tate” (Gal. 5:1) hong ci napi, sila lungsim pua-in, “Mawhna hanga si, Khris hanga nuntakna a nei” (Efe. 2:5) i hihna hong hilhhilh napiin i um zo kei hi. Um hi leng i nuntakzia ah kilang ding hi. Bang hang hiam cih leh, ‘upna leh sepna kizom a’ (James 2:22), ‘sepna tawh a kizomlo upna zong a si ahi hi’ (James 2:26). ‘Na upna bang cia?’ cih zah mahin, ‘na upna hangin bangci bangin kalsuan na hiam?’ cih pen thupi mahmah hi.\nLungdam uh hi\nJesu hong paina pen lungdamna thupi mahmah ahi hi. Tua mah bangin tuucingte leh mipilte zong lungdam uh hi. Vantungmi in tuucingte a hopihna ah zong, ‘mi khempeuh a lungdamsak ding thuthak’ ci ngiat hi. Mipilte, Herod inn sung pan a puasuak uh a, aksi a muhkik uh ciangin a lungdamna uh ‘kigen thei lo hi’ ci zawzen hi. Tua bang lianga lungdam ahih manun muhloh khak ding pen lau mahmah uh cihna hi.\nTuni in, lungdambawl pawi zang thei a Pasian in hong makaihna pen a lungdamhuai zia i phawkloh ding lauhuai hi. Tuhun Khristiante in mipilte bangin Jesu muhloh khak ding kilau zen leh i pawlpi, i khua, i minam leh i gam bangci zahta in a nuam tam? Tua bang lunggulhna a nei, amah a zuan tantante mahin Jesu mu uh hi. Bang ci bangin Jesu muh ding na lunggulh hiam?\nLungdambawl hun hong tun ciangin, a ngeina leh hun mawkmawk banga i zat ding lauhuai hi. Hong pianna ‘a hang’ a theician peuhpeuhin hih hun a manphatna phawk hi. Tua ahih manin, Lai Siangtho sunga tuucingte biakdan in bia ding maw, mipilte biakdanin bia ding; ahih kei leh kumpi Herod biak danin bia ding? Lungdambawl a kibawlna hang ‘mi khempeuh a lungdamsak ding’ (Luk. 2:10) a Jesu hong suak pawi pen, mi adingin lungdamna a tun hih ding thupi mahmah hi. I ngaihsutna lungsimte in Bethelehem lam zuanin, Jesu hong pianna hang limtak ngaihsunin, lawp tak leh manpha taka lungdambawl a zang dingin laisim mimal kim Topa’n thupha hong pia ciat ta hen. T. Sawm Lian (Daihna Cabin)\nPrevious: A tapa mopawi simding in apai papi khat Bus tuahsia in si ~ ZD\nNext: Vondeih Kep Ding – 81 (Dimno’ Pa)\nMalaysia, Sibu aom zato khat meikang in mi 1000 bang ki taikhiasak ngeingai


url: =May 29, 2021 ~ MUC\nAdmin 3:16:00 PM Articles, Offertory Reading Zomi\nPharisai-te in Pasian A Masak lohmanin\nNa khempeuhah Pasian i masak ding hamsa hi. Kum zalom khatlai-in Israel sungah Pharisaite leh thukhamhilh siate in mite zahtak mahmah mite hi. Amaute in Lai Siangtho simin, a kantel mahmah mite hi. A tamzaw in Piancil panin Thuhilhkikna lotngah uh hi. Thupiak khempeuh amalmalin a khiatna leh hilhcianna nei uh hi. Lai Siangtho thuthuk theihna nei ahih manun amau le amau pil kisa-in kiliatsakna leh kiphatsakna-in nei uh hi.\nPasian in Ama thukham a zuite thupha ngah ding ci-in kamciam hi lo hiam?\nJesuh in thu a hilh ciangin Pharisaite leh thukhamhilh siate in hamsasa-in zuih zawh dingin ngaihsun lo uh hi. Jesuh in thukham khempeuh a phungpi itna leh hehpihna thu hilh hi.\nJesuh hilh thute in thuneihna leh vangliatna a lunggulh Pharisaite ngaihsutna buaisak hi.\nJesuh in amaute tungah “ No a kineihsiam laitheite leh Pharisaite in gimna na thuak ding uh hi. Bang hang hiam cihleh note in lengmasel, cumin tang leh masala tungah sawmah khat na pia uh a, ahi zongin thukham sungah a thupi zaw thumanna, itna cihte na nial uh hi. A dangte nusia tuanlo-in thutang, thumanna, hehpihna thute na zui ding uh hi” ci-in hilh hi (Matthew\nPharisaite in lemgmasel kung bangzah pha, teh bangzah cihte tungah sawmah khat pia uh hi; tua bangin gamtat uh hi napi, thutang lo, hehpihna nei lo uh hi. Tua hangin Jesuh in amaute tungah thukhen hi. Jesuh hilhna-ah sawmah khat piak ding hi; thuman, thutakna leh\nhehpihna zong kisam hi.\nTu-in hih thute ngaihsun lehang lamdang lo hi. Pharisaite, thukhamhilh siate mah in Jesuh singlamteh tungah that uh hi. Amaute gamtatzia a langpan tawntung Jesuh tungah thuakzawhna nei nawn lo uh hi.\nMi genthei tampi in Jesuh nung a zuih uh a lamdang hi lo hi. Bang hanghim cihleh amaute in mite nawlkhinna thuakin nenniamna thuak uh hi. Amaute kikhel uh hileh Jesuh in amaute nial lo hi.\nTu-in zong pawl sungah na khempeuh tungah citakna nei-in Pasian masak ding hamsa hi. Mihing in Pasian Gam sung lut nadingin hoihna khat zong nei lo hi. Ahizongin Kha Siangtho in hong puahpha-in a hong khel ciangin Jesuh i suun ding hi. Pasian masak hi lehang sawmah khat piakna ah citakna om ding a, hehpihna itna nei-in i nungta ding hi.\nPharisaite in Pasian a masak ding uh nial hi. Tua hangin amaute leh a mipihte in gimna thuak uh hi. Pasian hong itna in Amah masak dingin eite hongkai hi.


url: =KAMSANGNU ELLEN G. WHITE LAI ATTE ZATDAN DING LEH HILHCIAN DAN DING - Zomi Adventist Innkuan\nKAMSANGNU ELLEN.G. WHITE LAI ATTE ZATDAN DING LEH HILHCIAN DAN DING ~ Pr. P L Thlenga.\nEllen G White lai at ( The Spirit of Prophecy)te pen Lai Siangtho mah bangin a sim, a sin dan leh a hilhcian dan ih siam kei leh a tupna leh deihna tawh ki gamla in ki lampial thei ahih manin a sindan, a zatdan leh a hilhcian dan ih siam ding thupi mah mah hi. A nuai ah Kamsangnu laiatte hilciandan leh a deihna point 9 bang kong atkhia a hoihtakin na simciat nadingun kong thum masa hi.\nTHUNGET NA TAWH SIM DING\nLai Siangtho sim ding mah bangin Kamsangnu Ellen G White laiatte ih sim ding ciangin thungetna neih masak ding kisam hi. Na lungsim kihong ( open mind) takin na sin ding hi. Na mimal sansa thute nawlkhin in Kamsangnu laiatte pan in Pasian in bang hong hilh nuam hiam ci in ngak kawm in sim ding hi hang. Tua ban ah upna neih ding thupi mah mah hi. Kamsangnu in, “ Mi tampite in amau leh amau pil khin kisa uh a, muanmawhna a neihnate uh pen amau pilna in kingaihsun uh hi” na ci hi. A muangmawh thei mite adingin muanmawhna ding thu tampi mukha ding uh hi. Ih muanmawhna khempeuh Pasian in hong hepkhiat sak lo hi. Kiniamkhiat tak leh citak takin ih sin dinga, a ki hilhthei, a kisin mi ( learner) mi ih hih ding kisam hi. ( Testimonies for the Church, Vol 3, p.255)\nA DEIHNA THULAIGIL PI THEIH SAWM IN ( Focus on the Central Issue)\nKamsangnu laibu a sim mi pawlkhat in a deihna thu laigil muhkhiat sawmna sangin thuthak leh hong pumlawpsak ding thu bek zong in kisim thei hi. A kaal laka ei deih thu tomno te bek ah ih lungsim ngalo in, a thulu leh a deihna bulpi pen ngaihsun kawmin sim in, hilhcian ding hi hang. A thulu khat vekpi sim khit zawh main leh a buppi simzawh main thutawpna bawl ding hilo hi. A kaal laka thu tomno ei deih na teng bek buaipih loin, a thulu huampi leh a bu buppi ii deihna ngaihsun in sin in hilhcian ding hi hang.\nBANG HUN IN, KUATE ADING, BANG HANG IN GELH HIAM?? ( History and Literary Context)\nKamsangnu laiatte ih sim ciangin mi pawlkhat in ih sansa thute tawh a kituak thei ding in kisim sawm hamtang hi. Pawlkhat in a hih leh ih deihna laigual, paragraph khat bek sim in ih sansa thute kip sak na dingin ih zangh hi. Hih bangin laigual nih leh khat bek tuam lakin a sinte hilo in, hih thute kua a dingin a gelh hi a, bang hun a mite ading, bang hangin hih thute gelh ahi hiam cihte ih sin masak ding kisam a, tulai taka mite a ding ahi hiam, a mimal in kuate khat peuh a dingin a at ahi hiam cih et kim ding kisam hi. Tua bangin context en masa phot loin, mi tampite in atomno no in ih deihna mun te lakhia in, hilhcianna dingin ih zangh kha thei hi.\nKamsangnu laibu ih simna munte a deihna bulpi (context ) theihcian na ding in a laiat kaihkhopna bute (compilation book) te muanhuai lo a, a lai at telkhopna bute ( selected messages) te leh, a kammal hoih kaihkhopna (selected quotations) te tungah zong kingak huai lo hi. A hangin hih bangin a deihna munte bek lakhawm in laibu a kibawl te ah, a deihna bulpi (Context) te kimu zo tak nawnlo hi. Tua a hih manin thu haksa pawlkhat leh telkhialh theih pawl khat ah Ellen G White in a lai-at hun alai a a deihna leh a tupna (context) pen ih theih na dingin a original pen pen sim sawm ding kisam hi.\nGentehna: 1860 pawl in, Ellen G White in numeite kiang ah na nik(skirt) uh sing sak un na ci hi. A hang bulpi in tua hun lai numeite in lei a kikai duat duat zah khopin nik tual ten mah mah uh hi. Tua pen amau hun laia numeite uuk mah mah dan hi a, sakolleng tung a tuan uh ciangin buaihuai thei mah mah hi. Tua ban ah nawksak, nawngkai ( uncleanly, uncomfortable, inconvenient, unhealthful) na hangin skirt sing ten ding in na ci hi. ( The Ministry of Healing, p.291). Hih thugelh bulphuh in, bang hun in hih lai at in, kuate a ding at cih kan loin, na nik (skirt) uh singten un, Kamsangnu in ci hi ih cih ding pen ong hikim thei lo hi.\nTua mah bangin 1894 kum in bicycle (setbing, sik sakol) tuan pen hoih lo hi ci-in na gen hi. (Testimony volume 8,pp 51,52). A hangin tua hun laiin bicycle (sik sakol) pen tam manlua ahih manin mite in a neih khempeuh uh zuakin lei uh hi. Tua bangin alei mite in tua sik sakol pen gualnopna in zang uh a hih manin, tua sik sakol lei hoihlo a cihna a hi hi. Tua thu sim kha in tuhun khangthakte kiang ah, sik sakol(bicycle) tuan pen hoih lo hi, kamsannu in zong gen hi ci a kihanthawnna pen hoih lo kha ding hi.\nTua hun lai mahin pilsinna sanginn ah sakol tungtuan khawng kisin sak ding hi na ci hi. A diakin numeite in sin ding kisam hi. Thu kisam vat ( emergency) tuah ciang in a ki zangh thei dingin numei in zong sakol tungtuan sin ding kisam hi. ( Education ,pp.216,217). Hih thu a deihna telcian loin, numeite in sakol tung tuan kisin ding Kamsang nu in gen hi ciin sakol tungtuan sin ding hanthawnna in thumaan hi lo kha ding hi.\nA KHENGVAL IN HILHCIAN LO DING. ( Avoid Extreme Interpretations)\nKamsangnu lai-atte ih hilhcian ciangin a khengval in hilhcian baih mah mah hi. Kamsangnu hun lai in zong hihbang hilhcianna azanghte amah mah in na tuak ngei hi. Tua a hih manin hih bangin na at hi. “We must guard against creating extremes, guard against encouraging those who would either be in the fire or in the water” (Testimonies to Ministers, pp. 227, 228).\nMi pawlkhat in kua hiamte sepkhialna pen thuhilhna dingin Kamsangnu laigelhte uangtak in na zang in hilhcian thei uh hi. Tua pen Kamsangnu in deih hetlo ahih manin hih bangin na gen hi. “ Mi tampi te in midangte sepkhialhna tungtang a Pasian in keitung ahong muhsak kilaakna pen a khengval takin na la-in tua tungtawn in midangte ahilhna hangin tuamite upna thahatsak lo in zawm sak zaw hi”, na ci hi. (Testimonies for the Church Vol 1, p.166.)\nGentehna khat ah, Sport leh games thu tawh kisai in Battle Creek College sangnaupangte tung ah hi bangin laigelh hi. Gualnopna leh kimawlna, kidemnate a zangh a uukte in Pasian pen amau amakai ding in zangh lo uh hi. Tua a hih manin Pasian thuhilhna leh taina a tokhia uh a hi uh hi. (Fundamentals of Christian Education, p. 378)\nHih pen mi pawlkhatte in Ellen G White in games (computer games a hilo), kimawlna tuam tuam leh bawlung kidemna te deihlo hi ci in na pheng gen gawp thei uh hi. A hih hangin a tung a thu khauh takin a gen khit aban ih et ciangin , “ Eite lungsim hong buaisak pen pen in a khengval lua in ih pai khak ding ka lauthawn na pen ahi hi” na ci hi. Tua ban ah hih thu tawh kisai in Ellen G White pen khengval lua ( extreme) lo a hihna a nuai a laigual in na lak kik hi. Nu leh pate leh siate tung ah hih bangin thu na gen a, “ Nu leh pate leh naupangte in naupangte kaikhawm in a gei uh ah kom sak in, a it zia uh kilang sak in, a sep khat peuh peuh uah nu leh pate in lunglut pih hi cih kalang sak hen la, a kimawlna (sport) te ah zong lunglut pih hi cih kilang sak ta hen. Khat vei vei ciangin naupangte bang mah in amaute lak ah om in kimawl khawm hen. Tua hi leh amaute muanna kingah bek thamlo in, a mau leh amau zong kimuanna nei tuam ding hi”, na ci hi. ( Fundamentals of Christian Education, p,18)\nTua a hih manin Kamsangnu in a khengval tak a kimawlna deih lo a, bawlung sui in a kidem mite vangam tung lo ding hi ci in a pehtawi gawp te in Kamsangnu laigelh a telcian loh man hizaw hi. Amah Kamsangnu ahih leh na khempeuh a khengval sangin a kitawikim dingin thu agen hi zaw hi. Ama laigelh sate a simte in a khengval in kizang kha thei zaw na hi thei hi.\nNA GENNOP THULU TAWH KISAI IN MUN KHAT BEK HILO IN, MUN TUAMTUAM A A GELHNA TE SIM SAWM IN\nMun danga agelhte sim loin, ih deihna san san leh ih lungsim tawh kituak san ta la a sim pen baih mah mah hi. A hih hangin tua bang in sim ding hi peuh mah lo hi. Hih thulu tawh kisai mun dang khat ah genna anei hiam ci-in zonbeh in a om thei zah zah sin beh in, tua pan in hih thulu in bang hong hilh nuam hiam, a deihna bang hiam cih theih masak ding kisam hi.\nA HOIH PEN AMAAN PEN LEH A TAK TAK KHENTEL SIAM IN. ( Understanding of the ideal and the Real)\nKamsangnu in a thugen leh a lai gelh te pen a hoihpen, a lungkimhuai penin gelh den hi. Ahih hangin tua ahoihpen ki zui zo loin, a hoihpen cing zo kei mahleh azom ahoih zong ngaihsut ding leh zuih ding kisam hi. Tua bek thamlo in, akammal zat zia te khengval lua a hiam cihhuai phial te zong om hi. A hih hangin alaigelh mundangate ih sim kik ciangin azatna hang kitel cian thei hi.\nGentehna in: 1894 kum in hih bangin na gen hi, “ Pilsinna sang pen khuapi pualam ah a om kei leh khangnote in cikmah hunin pilna maan ngah ngei lo ding hi” ( 3Selected messages, 312) . Hih a laigelh pen khauh mah mah in, “ never” cih kammal na zang hi. Pilsinna sang khuapi pua lam a om pen alunggulh huai pen, a hoih penpen ( Ideal ) hi a, a hih hangin khuapi sunga teng naupangte a dingin khuapi pualam a paikhiat ding pen haksa ahih manin, 1909 kum in pilsinna sang pen khuapi pua lam leh khuapi sung ah zong koih ding ahi hi na ci kik hi. ( Testimonies for the Church, vol9, p.201). A deihna bulpi in, Pilsinna sang pen khuapi pualam ah kilam thei leh a lunggulh huai penpen, a hoih pen pen hi a(ideal) hi a, a hih hangin mizangte leh khuapi sunga om naupangte adingin paina haksa a hih manin khuapi sung ah zong pilsinna sang neih ding kisam hi a cih na ahi hi.\nHih bangin Kamsangnu laigelhna ah a lunggulh huai ahoih penpen (ideal) agenna om mah leh, tua ahoih pen pen ih cit zawh nai kei leh azom ahoih pen zong nagen veve hi. Hih bang mahin sa ngawl ( sa nek loh ) pen ih lungngulh leh ahoih pen pen hi a , ahih hangin angawl theilo te adingin vangam taanna liang hilo hi. Khauh taka a gen( strong statement) bek la in, a kilawm leh ahi thei ciang (moderating passage) pen ih lah kik kei leh Kamsangnu gen mah bangin mite Kha lam ah picing sak hizaw loin, a liam sak ki hi zaw ding hi. ( Selected Message, book3, p.286). Tua a hih manin alunggulh huai a hoih penpen pen mikim tung ah ih lamen kei ding hi. A hoih pen (ideal) om a, a taka ih hih theihna ciang ahoih pen (real) zong om hi cih ih theih ding hoih hi. ‘Ideal’ pen mi khempeuh in kicin, kizui zolo a, tua a hih manin ‘real’ dinmun ah lungkim hun zong a om a hi hi.\nNaupangte sangkah kipat kum tawh kisai in zong, kum 8 pan in kum 10 ciang bang nu leh pate kiang ah om thei leh, inn lam ah nu leh pate in makaih in hilh thei leh hoih hi cihthu gen hi. ( Testimonies vol3, 137). A hih hangin inn lam panin a hilh thei lo nu leh pate a ding in sang kah baih sak zong ahoih thu na gen hi. ( Selected Messages, book 3, p 214.)\nGENKHIALH LEH ATKHIALH ZONG NEI HI CIH PHAWKNI.\nIh gen masak bangin Kamsang khat hi mah leh mihing khat mah a hih manin, Pasian tung ah a thu ngahte adeihna bulpi khial lo hi mah leh, akammal zat, a ni a kum leh a nambat zatte khial thei veve hi. A diakin tangthu ( history) leh nate thu(science) thu ah Kamsangnu pen Tangthu kante (historian) leh Nate asiam( scientist) hilo ahih manin hih thute ah maan kimlo kha ding hi. Tua bek thamlo in, Kamsangnu pen Lai Siangtho sinmi ( Theologian) hilo a hih manin a laigelhte Lai Siangtho thuthuk kan khiatna dingin kizangh theilo hi. Ahih hangin biakpiak hunbawlna (devotional) leh Kha anvakna ( Spiritual nurturing) lam ah hoih mah mah hi. Hih atung akhialna nengnote hangin Pasian kamsang hilo hi cihna dingin kizangh tuan lo ding hi.\nTua a hih manin Lai Siangtho leh Genkholhna laibute pen Pasian humop hi mah leh, a kamsangte leh agelhkhiatte pen mihing mah ahih manun khialhna ki nei thei veve hi. Mihing sepkhiat khempeuh pen hoihkim (perfect) cih om thei lo hi. A laigelh khempeuh amal mal in ( word by word) a maan lo om thei lo, khial thei lo hi cih in kisang lo hi.\nA diak diakin, Historical fact ah thu pian kum leh amun minte , mihingte leh a nambat zah (figure) kigelh khial thei hi. A pia Pa Pasian himah leh, aciamteh ( final product) pen mihing mah himawk ahih manin, mihing gelhkhiat (product) lim lim in kicing khin cih om thei lo hi. (E.G. Selected Message Vol1, 20:2).\nLai Siangtho kigelhna pawlkhat Gentehna in gen leng:\n1 Samuel 16:10,11 ah David pen Jese tapa giatna ci mahleh, Khang Tangthu Masa 2:15 ah David pen Jese tapa sagihna in na ciamteh hi.\nJudahte leh Israelte sungah galvan tawi mi asimna ah Israel mi tulzagiat leh Judah mi tulzanga ci in (2Sam 24:9) ah na ciamteh mah leh (1Khang Tangthu 21:5) ah Israelte tuzasawm leh tul khat, Judahte tulsawmli leh tulsagih in na ciamteh hi.\nTua ban ah, David in Suriate sakol leng a suksiat sak zah pen (1Khang Tangthu 19:18) ah, “ Sakol leng tul sagih leh galkap tulsawmli” in na ciamteh a, a hih hangin (2 Samuel 10:18) ah , “ Sakol leng zasagih leh kakol tung tuang mi tul sawmli” in na ciam the hi. Hih mun ah anambat zah kituaklo hi. Hih bangin Lai Siangtho nangawn ah akituak lo om thei hi. Pawlkhat te ahih leh telsiam huai hi mah leh pawlkhat a hih leh a telsiam haksa zong om phial hi\n2 Samuel 7:1-3 ah, Kam sang Nathan in kumpi David kiang ah biakinn pen na lungkim tak in lam in na ci suk ziau hi. A hih hangin a zing mah mah ciangin Pasian kiang pan thu hong tungin David in Pasian biakinn a ma khut tawh a lam lohding thu na thei sak kik hi. (2Sam 7:12,13). Hih mun san ah Kamsang Nathan in Pasian thupiak hilo, ama ngaihsutna tawh biakinn lamding in Kumpi David na hen ziau hi. Hihbangin Kamsangte nangawn mihing a hih man un na sem khial gen khial thei v eve hi.\nNungzui Matthai in Zeisu pen sum sawmthum tawh kizuak ding hi ciin agen khol pen Jeremiah hi na ci mah leh (Matt 27:9) , a tak tak in Zechariah na hi zaw ( Zekhariah 11:13) hih bangin a neng no no khialna om agen kim zawh dinghilo hi.\nHih bang mahin Kamsangnu Ellen G White laiatte ah at khial leh sepkhialh zong pawlkhat om veve hi.\nBabel tausang inn lam pen tuicin tunma in na ciamteh a, ( 3SG), a hih hangin tuicin tunkhit nahi gige hi.\nTuiphumpa Johan sih pen Zeisuin Peter leh Andrewte, Johan leh Jacobte anung zui ding in asap ma in nagen a, (2SP183, 184), ahih hangin Khancin Lungdeih bu (Desire of Ages) p 245 ah tua hun lai in Tuiphumpa Johan pen thong inn sung ah a om laitak in na gen kik hi.\nKedorlaomer khupipa in a pankhoppih kumpi li nei hi ( Tuanpupa leh Kamsangte 143) ah na ci a, a hih hangin Piancil 14:1,9 ah kumpi thum na ci hi. A mah tawh li suak bek hi.\nTua bangin Kamsangnu in zong a at khialh, tampi mah na nei hi. Hih munte ih et ciangin Kamsangte nagawn in zong atkhialh, sepkhialh nei thei uh hi cih kilangh hi. Ahih hangin aphazah (figure) leh anengno dang khialhnate pen mihing khutsuak (product) a hihna kilangh sak ahi hi. A thu laigil pen mihinge gupkhiatna leh hong makaihna pen ah lam hong pial sak lo a hih manin Adventiste in Pasian humop hilo hi na cih lawh tuan lo uh hi. Amah Ellen G White mahmah in a lai gelhte pen khial theilo hilo hi cih na gen ngei hi. Khial theilo (in fallible) pen Pasian leh van bek a hih hi na ci hi. ( 1 Selected Message,p.37)\nSee also Banghangin Oct 22, 1844 in Zeisu Siangtho Bel mun ah lut kici hiam?\nDr. David Paulon in Ellen G White kiang ah April 19, 1906 in laikhak in dotna khat na dong hi. “ Mipite tung leh mimal tung ah na lai gelh khempeuh te pen a kammal kim in (word by word) in Pasian humop hi a, Pasian Thukham sawmte bangin a kikhel thei lo leh akhial thei loin kip takin na sang ingh. Hih pen a maan mah ding hiam?” ci in na dong hi. Ellen G White in Dr. Paulson lai khak pen June 14, 1906 in hih bangin na dawng hi. “ Sanggampa Paulon aw, ka laigelhte pen sittel tak in na sim a, a hih hangin koi mun ah mah tua bangin ka laigelhte a malkim ( word by word) pen Pasian humop a khial theilo hi cih ka gen leh ka at pen na mu ngei kei ding hi. Lai Siangtho mah bangin athu pen Pasian hong piak hi mah leh a gelhkhia pen mihing lel ka hih na hangin khialna zong om thei ding hi.” (1Selected Message,pp24-26) na dawng hi.\nTua a hih manin, Lai Siangtholeh Kamsanna kha zong Pasian in apiak lai in, akammal kim ( word by word) in apia hilo a, a gelkhiate in amau siamdan dan (style) un na gelh uh hi. Pasian in ahumop pen a laigelh athumalte hi loin, agelhte hi zaw hi. A at lai takun Pasian Kha in ompih mah leh mihing mah ahih man un gelkhial thei leh khialhna mum na nei ve ve thei uh hi. A hih hangin ih gensa mah bangin hih banga gelhkhialh na neu nonote in Pasian humop a hihna khiam tuan lo a, a thugelh thupi leh a thulaigil pen lam apial sak lo ahih man in Pasian thupiak ahihna bei tuan lo hi.\nLAI SIANGTHO SANGIN A SANGZAW IN KOIH NGEI LO DING\nKamsangnu tektek in a kamsanna tungtawna laigelhte pen Lai Siangtho behlapna ( Additional Bible) hilo a, Lai Siangtho aman leh man loh sittel na hilo hi. Bek thamlo in Kamsangnu laigelhte a man leh manloh Lai Siangtho tawh sittel zawk ding hi na ci hi. (4T246; GC, vii). A laigelhte khuavaak neu zaw hi a, Lai Siangtho pen Khawvaak lian zaw hi na ci hi. (R&H, Jan 20,1903). Lai Siangtho sangin koih sangzaw, a hih kei leh a kibangin ki koih ngei lo ding hi. A laigelhte pen Lai Siangtho tawh kituak hiam ( biblical hiam) ci in Lai Siangtho tawh sittel zaw ding hi hang. A laigelhte pen Lai Siangtho bangin upna tehna ( basis Doctrine) leh midangte taina leh thuhilhna in zat ding hi lo hi. Lai Siangtho tang in ( Lai Siangtho sim ai tangin) zang ngei lo ding hi hang.\nELLEN G WHITE IN GEN TAKPI HIAM\nPawlpi dangte in Sabbath ni in singteh keu sangin agik zaw dom lo ding ci in Lai Siangthosung ah omlo pi a om bang keek in agen mah bangin, Ellen G Whte laigelhte zong ih gen ding ciangin a kician takin gen ding kisamhi. A gen ih sak a gen loh tampi na om thei hi.\nGentehna in: Ellen G White in Zeisu hong hai ciangin vangam tak tak ih tunma in Sabbath ih tang ding hi cih kigen thei pen Ellen G White in koi mah ah na gen lohi. A gen khat in Limlang tuipi pan in ni 7 sung pai ding cih Early Writings pp 16 ah na gen hi.\nUriah Smith in Daniel bu leh Mangmuhna bu hilhcianna a gelh laiin, vantungmite in agei ah ding in ompih uh hi cih Ellen G White in gen hi cih ki gen thei thukhat zong a takpi in Kamsangnu in khat vei zong gen ngei lo hi.\nEllen G White in Melkhizedek pen Kha Siangtho hi na ci hi cih zong agen om a, ahih hangin khat vei beek Kamsangnu in gen ngei lo hi. A ki nai pen pen a gen khat in tua Melkhisedek pen Zeisu hilo hi cih thu hi.\nTua a hih manin, leitung mun tuam tuam ah Ellen G White in gen hi (langpannopna, selpho nopna leh hanthawnna )ci in a gen theih uh tampi om hi. Ih thugente pen ei mah mah in ih tel ding kisam a, Kamsangnu in gen hi ci bek loin, a genna laibu leh a laimai dong in gen sen sen leng hoih mah mah hi. Ellen G White in a gen takpi hiam cih ih gen ma in sittel masak huai mah mah hi.. Ka lungdam.. A sim mimal kim Topan Thupha hong piak sak ta hen. Amen. Behlapna: Pr. PL Thlenga pen tu laitak in Spicer Adventist University sangpi ah Systemetic Theology lam hilh in a sep laitak a hi hi. Mundang ah Pasian Gupkhiatna thu tangko in vak kawi kawi man kei mah leh, Spicer sangpi panin Pasian nasem dingte training ding, (Prophet school ) Topa koih hi mawk hi. A hunbup in Gospel tangko vak kawi kawi theilo hi mah leh, Semester break hun lai in pai kawi kawi thei ve hi. Mizo Pune sangnaupangte ading Revival Camp abawl nop tawh, tu laitakin Ibrahimpatnam, Andra Pradesh ah Revival Meeting aneih laitak hi a, kumthak January 19 pan in Manipur Circle Annual Meeting ah zong Revival Speaker dingin a kigin laitak hi. Thungetna ah phawk ciat ni.. Lungdam,\nTulaitak pen kei muhna ah, Spicer sangpi pen Religious Department lamah Sia hoih leh sia muanhuai teng a om laitak hi in mu ingh. Pr. Dr. Jesin Israel, Khami mah mah a kigen ngiat, Dr. Paul Bargian, Dr. Goperson ( Sangnaupang hih lai a, laisiam tungtuag grade A student) te in a sep laitak uh hi. Kawlgam pan in Theology lam sunglut leh Pasian nasem nuamte kah na ding in ahoih pen pen laitak hi in mu ingh.\nLungdam sawn sawn ei.\nTags: Articles, PL Thlenga, SOP\nPrev post Nu Aw, Hehpihna tawh Va Pai In\nNext post Khuamial Sung Pan


url: =Pasian’ Thupha ~ Lian Za Tuang :: ZOMI DAILY\nposted on 27 April 2016 at 12:00 am Lomkholna: Article, Biakna, Lianzatuang\nLeitungah nopsakna khansauna thupha i ngah theih nadingin, thupha’ nakpi in Pasian ahih lam i theih khitah Ama’ thupha pen i pianna i nu le pa tungtawn bek pan hong luangkhia sak bek hi, cih thu tomno kong gelhkhia hi.\nTu laitaka i nu i pate pen pi hong kicih sak ta-a amau zong a beng khawng hong ngong ta, a zang hong kul ta,a vun hong ton-in kikol ta, a mai suahte hong pitek mel mahmah ta uh hi. Tua ahih manin khual-a om khempeuh in, i nu i pa a dam lai hiam, i ci zel dinga nu le pa tawh khuatual a, omkhawm tengkhawmte’n i nu le pa lungleng khuangai, gilkial dangtak le silsam tensam in om uh hiam, cihte i lungngai den ding hi.\nNidang dawi le kau biakna sungah i pu i pate’n a tate’ zi ding a mo dinguh a zon u teh u le nau mah tawh kizop suak ding a lunggulhna un, tanau lak mah na zong uha, a tapa in ngai le ngai kei le laak sakin, pawlkhat bangin a muh zong mu ngeilo liang hih tuak hi. Mo a zon u teh zong a tapa aading zi neih hun ta cih sa’ngin innma lo-ma lel lua i hih teh cih peuh tawh nasem dingin na kizong uha, thanuam mi a hiam cih pen a kizon ma un, nasia takin na ki-encik lai uh hi.\nNidang hunin numei pen nasem ding bekin kingaihsun kha-a, pilna sinna zongah zolai tan 4 a zawh nak leh numei aadingin pha zo kici ngiau hi. Innsung limlim pan kineubawl, kisila bawl paha, tuni ciang dongin eimi numeite’n namdang numeite zahin mazang zolo, ma phulah den zaw uha, tua mah pen i theih loh kalin a tu a tate’n mi i bat zawh loh i phak zawhlohna na hi gige hi. (Pa pil neite sa’ngin nu pil neite mi suak zaw a, pa tawh tagahte sa’ngin nu tawh tagahte mi suak zaw hi).\nTua manin numei khat in, pasal hong neih teh sila mun lian mah hi paha, a pasal nangawn tawh kiholim, kithuahkhawm cih om sak lo uh hi. Holimkhop hun ding a om sunsun lupna tung hi-a, tua nangawn lupna tung kihuauhuau lo ding cih thukham na nei sawnsawn uh hi. A kiho mun pian, a kithuah mun piante bang khuasungah “vatawt nupa” “sazaw nupa” cih bangin kidai sak pah lai hi. Annekna muhah tutna lo tawh tucil-a, zasan kuang zong sawk ngam lo uh hi. Genthei takin tekte’ khut sungah hong khangkhia hi. Sanggam aw, tua pen nang’ nu le kei’ nu hi zen hi.\nTuhun teh biakna (tapidaw) sungah kikhangkhia ta ahih manin pasalte’n zi it dan hong siam ta-a, nidang banga haksatna thuak i om lai hang, tampi tak kisuakta ta hi. Tua suahtakna sung pan a ngaihsut huai tampi hong om leuleu leh kilawm ka sa hi. Tua in bang hiam cih leh nidangin tekte thuaklah a om bangin tuhun teh mo thuaklah ki-om leuleu cih ahi hi. Mo thuaklah i nute bangzah genthei uh hiam!!!\nA neu lai un, numeite sila banga a kimuhna innsung khuasung pan hong khangkhia-a, pasal a neih teh tekte’ khutnuai-ah sila bangmah in hong nung ta to hi. Tun mo nei-a, tua ci lai zen…aduh adeih, gen ngamlo, ngen ngamlo, ne ngamlo, dawn ngamlo, a tate hong lengla, pia ngamlo, bak ngamlo, hopih ngamlo, buipi leikei bangin a’ lamsa uh innsung nangawn-ah gal le sa laka om bangin kidawm takin nungta uh.\nSanggamte aw, i innsung bang dinmun-ah om hiam cih ngaihsun ciat ni. Innnuai a, i vok khawite bangin i pianna i nu i pate an a kham i piak bek tawh kem thei mahmah kisa kei ni. A thupi pen a lungsim zong ciat ni. Mi khempeuh a nuam thei, a dah thei, a heh thei, a nui thei dingin feeling tawh Pasian in hong bawl hi. I theih loh kalin i pianna i nu le pa in i’ zi bawl-in khitui a nul simsim kha hiam!, i tate hangin a dahdah kha hiam! A tate zukham, ngimna neilo nuntakna hangin a lungleng den kha hiam! Hi khempeuh pen, zi nei a om pasalte’ mawhpuak ahi hi. Pasal hoih in, zi hoih piang sak thei-a, zi hoih in, innsung nuam, vangam malep piang sak thei hi.\nLeitungah sum le pai zongin lam tuamtuam tawh nopsakna ding thupha namkim hahkat tak i zon laitakin i pianna i nu le pa i lungkimsak hiam cih kingaihsun masa ni. Nu le pa kaantan in, cikmah hun in Pasian’ thupha nuntak nopsak khansauna thuphate ngah ngeilo ding hi hang. (Ephet 6:2-3). Muntuam gamtuam ah, Zomite hauhna nopsakna thupha lunggulhin i kikhenthang laitak, i thupha nak ahi i nu i pa i phawk kha hiam!\nAmau tung na bawl bangin na tate’n hong bawl kik ding hi leh na sang ngam diam? A dahhuai takin pawlkhatte bangin a nu a pa inn pan a hawlkhia bang Zomi sungah ki-om ta zen hi. Thupha diktak i cihin sum le pai tampi neihna hi zenzen lo hi. Innhoih nono sungah lungkham sinkhamna tawh kidimin innkuan kima ankuang uumkhawm theilo mi tam mahmah hi. Pasian’ thupha in hauhna hong tun-a, lungkham sinkhamna tawh hong piakhawm lo hi (La.10:22). Ih thupha nak i nu i pa a dam lai hiam, thupha i dawh thei lai diam? Lian Za Tuang (1624 Westlake Dr. # 2403, Conway, AR 72034, USA)\nPrevious: A deihhuai pilna ~ Go Mang\nNext: Westminster Hall ah Aungsan Suu Kyi Thugen (Zokam)


url: =Mihing hausate hanciam dan nam 5 « Nikonghong\nHome » Business » Mihing hausate hanciam dan nam 5\nMihing hausate hanciam dan nam 5\nWarren Buffett (leitung ah a hau belh akhatna ahibawle anina) in billion $45 hau hi. Ama hauna sea a investing thiam le a business hoi hang bak hi ngawl hi. 1958 kum lai in Nebraska state Omaha khua ah $ 31,500 taw alei a inn ah tudong in teang lai ci thu ih heak ciang akisapna ngawlpo sum zak cil lingleng ci sea ki mu thei hi.\nNangzong mihaute sum zak cil dan bang cil le te nikhat hau ngawl tu ki ci thei ngawl hi. Mihaute cildan anuai ah nam 5 teng na zui zo tu?\n1. Na hi zawkza sang in aniamzaw in nuntak tu hanciam in.\nHauna ci sea na zon zawkna le na tha sum pan bek hong piang hi ngawl aa, bangza save zo ci sea pan zong hong piang hi. Ed Butowsky akici, Chapwood Capital Investment Management company ii Managing Partnerpa in “Koma in sum tam mama ka zong thei aa, nangzong sum tawm na zong thei hi, ahihang, na zonsa na sum theampo na zak hun in na ngim nga hun veu hi” ci hi.Naa khat papo se, lei zo tu naki up ciang, lei hamtang tu ni hi cina hi tuan ngawl hi. Lei zo tu, sum nei, na kisak hang lei pai tu hi tuan ngawl hi. Inn zuak le lei lamsang siipuazii phat mama hun lai thu piangte tung tawn in Americante in hi thu taw kisai sea experiance nga mama aa, ki tel kim hi.\nOmaha khuaah inn hisea $31,500 taw, 1958 kum in lei aa tudong heakma teang lai hi\n2. Supna pan ki le kik in (Thin kiam heak in)\nTulaitak, US sung mihing million 15 bang in nasep nei ngawl hi. Thin kiam tu ngai sun leang na thaa zawm dikdek bek tu hi. Mihau tam mama in thin kiamna tampi te kaantan in thin kiam ngawl in ahanciam kik uh ciang ngualzawna na nga uh hi. Apple computer boss pipa ahi, Steve Jobs in ama kum, kum30 aphak lai in Apple company pan nasep tan aa, nasep nei ngawl in nungta ngei hi. Himakale, thin kiam ngawl in ahanciam kik se, tuni a hau mama, billionaire suakkik bek dom ngawl, billion tam mama amanh Pixar akici, company dang khat zong dinh zo suak hi.\nButowsky akicipa in “Supna pan thin kiam ngawl in hanciamkikna sea, mihing hausa, thupite ii ngualzawna nga kikna lam ahihi. Amate in a hul ngei ngawl, athi ngei ngawl anungta upna (belief) pha khat nei uh aa, tua upna in amate sungah om tawntung in piang tawntung hi” ci hi.\nBasketball thiam mama Michael Jordan zong high school basketball team pan ki dei ngawl hi ka le, thin kiam ngawl in ahanciam le, amai kum ciang, leitungah aminthang belh basketball player suak hi.\n3. Nangma le nangma manh ki neisak in\nMihing thupi, ngualzawna ngate in, thiam kale, thiam baw kale, amate le amate manh ki neisak hi, tua manh ki neisakna thu in na nasepna ah hong laam sang tu hi. Mark Hurd in Hewlett-Packard company ii, CEO ahina pan nasep ki tawlnga sak hikale, nasep asikpo khat papo seam lel ngawl in, a thiamna a heaknate amale ama manh ki neisak in ahanciamkik le, Oracle company ii president suak kik hi.\n4. Na neisa pilvang tak in zangh in.\nMihing tampite in aneisa pilvang tak in zangh ngawl ahikom kiam suk kik thei hi. Pawl le lawm, mealheakte in na neisa, na zonsa zak pui nuam in hong hanciam tu hi. Butowsky in “Na lawmte, na mealheakte na neisa athong in na pia zo baw tule, NO ci zieu leang hoi belh hi” ci hi.\n5. Aman ol naate lei in.\nMihaute in naa/vanh tam mama lei zo hi. Ahihang amate in a uk babang naa lei ngawl hi.\nJohn Paulson akici billionaire khat in a inn se, sale in akizuak amanh aki khiam te zong in lei hi.\nMihau mama khat ahi, Greg Zuckerman in, a inn se, foreclosure taw aki zuak kik khat lei aa, tua inn lei tu in aki dempui tu khat zong om ngawl hi. Kuama in tua inn dei vavan ngawl cina hi.\nNew York khua Upper East Side ah ‘Michael’s’ akici numeite vanh zak aman ol in zuakna sai khat om aa, kum 60 bang om zo hi. Asai neipa Tammy Gates in “Madison Avenue lam sung sai mithang nanote ah vanh manh ham nano alei zo mi hau mama tampite in ka sai ah vanh lei tu in hong pai thei bul” ci hi. Numeite vanh zak amanh ham aminthang belh brand ahi, Chanel, Gucci, Louis Vuitton te zong tuak sai ah amah aki lawm taciang khat taw zuak hi. Sai neipa Gates in vanh lei in apai te thu a sonna ah “Amate se mihau mamate veuma hi. Amate in vanh manh ol in zuakna sai ah vanh lei leang sum tam mama save tu ci in tel in pil vang uh hi. Kisamh papeu ngawl in vanh manh ham papui lei se khiakna om ngawl a sa te hi” ci hi. (Ei Zomi tampi te bang se, sum ngana bangma ason tham nei papeu ngawl, dollar store pan nga ngawn vanh lei nuam ngawl ki tam mama hi. ki ma maw vacinh thei mama lai hi)\nAnuai aa munh pan aki lawm thathei (direct hi ngawl) tu in ka phen kik hi. Asim nuampo anuai a munh pan English taw ki sim thei hi.\nBy thawngno in Business on May 16, 2011 .\n← The Siyin Baptist sungpan Thutatuam\tTuimei (Hydro Electricity) →\nIh Si Zaang gam business khan too thei na tu khua mu zaw hiat tee nah hong vai hawm ka ve vun maw…zo gam poverty rate 73.3 tawh khawl gam sung a khat na ki nga a hi man….Gam lian theang sa Nu le Pa , Pu le Pii ,, Sua Pui U le Nau tee nah nong van kik na tu …Zo Gam Si Zaang mi bup tang hong han thawn nuam ing


url: =Zomi te TO thak kum 70 cingta ~ Gin Kam Lian :: ZOMI DAILY\nposted on 4 January 2018 at 8:42 am Lomkholna: Ginkamlian, News, Zomi\nZomi it teng:Tuni pen Kawlgam leh mite mikang khut sung pan Suahtakna Kum 70 cingta hi,Suahtakna gah bel a diakdiak in Zomi ten hoih tak ki nee kha nailo in TO ki laih cih hi mai.\nSuah takna Ih Ngah theih nang in Panglong thukimna tawh Mualmi leh Kawlmi te thu kimna dung zui in Lai ki bawl hi napi tua thu kimna Zui in Ki ukna om zolo a Hih ma’n kilemna om zolo hi.\nZomi khang sawn te a ding ZNC/ZCD in Lampi kikhung khin a Hih teh Panglong thu kimna tawh ki Zui Federal Union Ong pian Nang Ong hanciam unla maban te Ong zom to ta un. Suahtakni Kam vai khakna. Gin Kam Lian\nKum thak leuleu ~ Gin Kam Lian\nZomi it teng:Ih ci a dam nak leh kumsim in kumthak ki dawndawn thei a Kum thak mah kicici in tun 2018-Ong Cing ta hi Topa Min phat hang.\nKo mipi Nong tel uh MP te zong kumnih Ong Cing ding hi ta hi.A beisa Kum nih sung in Hih theih zahzah tawh hanciam in thu nei Vuanyi te kiang kihawh a Lampi,Sang cih te Tdm leh TZN ah tampi mah Ngah hihang.A beisa te sung Ih et Kik teh pawlkhat Kantalaih te thanemna leh thu nei te thanemna hang in sum bei zah tawh kituak in hoih zo phalo mawk hi.\nKum thak pan in MP te tavuan bek hilo in mipi lampan zong a ginalo sepna te company min mimal Min Lai tawh gelh in at kul ta ding hi.\nMore: Suahtakna Bangci Zatding? ~ Hau Za Cin\nA thupi penpen ah kumpi Ong piak a kimuh thei nate hilo in a kimu theilo Ih Lungsim te ki puah phat Kul ding cih Kum thak thu suah Ong suah ing.Ko lampan zong Ih nget Ih phulloh a Ong Piang theilo ding te Ong hanciam Nung thu Ong nget sak ciat ta un ,Ko teng pilna siamna cidamna in cin zolo ding hi. 2018- Kum Zomi te a ding in kilam danna Kum hi ta gen.\nLungdam, Gin Kam Lian\nPrevious: Peru gamah Passenger Bus khat tuahsia in, mi 48 sikhin, mi 6 liam\nNext: Ampang Park Shopping Center ki phelnen taktakta


url: =Singapore inndawl 8 pan naupangno kum 5 aphapan khat kia in sipah :: ZOMI DAILY\nposted on 7 January 2019 at 9:40 pm Lomkholna: News, Sawltak, Singapore, World\nSingapore gamsung ah naupangno kum 5 aphapan khat inndawl 8 panin kiasuk in sipah cih Straits Times pan kiza hi. Hih thupiang pen nung Saturday ni in Woodlands Close Office Unit khatah thupiang hi a, tua naupangno pen inndei sungkhat ah kongkhak ki kalhkhumkha hi.\nInndei sungah aki kalhkhumkha naupangno pen apusuahkhiat nading zongkawikawi in, anunung ah tawlet (Window) panin apusuahsawm ciangin anuai ah akiasuk hiding kici hi.\nHih thupiang tawh kisai in Singapore Police te’n nitaklam 9am hunpawl in 11 Woodlands Close ah inndawn pan naupang akiasuk omhi ci’n hongki zasak ci uhhi. Tua naupangno pen Building ii anuai leilak ah agamtang nawnvetlo in alum leulau in kimu hi. Zato lampanin Paramedics thunei te genna ah tua naupangno pen aphual mahah sisuakpah hi ci’n genkhia uhhi.\nShin Min Daily News te’n hihvai apulakna ah tua naupangno pen anu apa te’n anasepna Office ah atonpih uh cihi. Anu apa te nasep laitak in naupangno pen ihmutsuak ahih manin, inndei sungah alupsak uhhi ci’n pulakkhia uhhi.\nTua naupangno ii anu apa tepen laihilhna sanginn (Education Centre) khat anei uh hi a, Saturday ni in sangkikahlo, Lesson omlo himahleh nasepding pawlkhat nei uh ahih manin, anupa un zumkah in ataneu uhzong atonpih kici hi.\nAnu apa te zumpan in aciahding uhciangin apa in zumsung meite sumit in, anupa un mawtaw hawl in ciahkhia uhhi.\nA inn uh atunkhit mawtaw koihna Car Parking atun uhciangin zumsung ah ataneu uh anutsiat khaklam phawkpan uh cimawk hi.\nA inn uhleh azum Office pen mawtaw tawh Minute 5 bek akipai hi a, amauzong anupa un ata dawnkikding in taikikpah uhhi. Ahi zongin Office Building atun uhciangin ataneu uhpen leilak ah akiasuk, alum leulausa in kamu uhhi ci’n anu in genkhia hi.\nOffice sungah a etkik uhciangin Window pen akihongsa in aomlam mukhia uh a, atapa pen ihmut athawh ciangin lunghimawh in apusuak nading zongkawikawi a, akiasuk hiding ci uhhi. Anu in hih ataneu uh asihna tungtawn in kaki suangtak mahmah uhhi, apa inzong Windows te hoihtak kalhkha hileh ataneu un kongkhak hongtheiloding ahih manin, hihbang dahna thu pianglo khading hi ci’n genkhia hi. Sawltak #zomidaily\nPrevious: Leitung a numei thupi pawlkhat\nNext: Zomi MP (ZCD) pawlkhat Tonzang huam Cikha kuamteng ah mipi tawh kimu kawikawi\nSamson a that kua hiam? ~ Zomi Quavadis